הוועדה המיוחדת להיערכות מערכת החינוך והחינוך המיוחד, לרבות לשנת הלימודים הבאה, כנסת 23, פרוטוקול מספר 6, 2020-04-06 10:00

ניצן הורוביץ: בוקר טוב.

ניצן הורוביץ: אנחנו מתחילים בישיבת ועדת החינוך כאן בכנסת.

ניצן הורוביץ: הישיבה משודרת באתר ועדת החינוך, שנכנסים אליו דרך אתר הכנסת, ועוד דקה יעלה גם בפייסבוק שלי.

ניצן הורוביץ: אותו שידור מאתר הוועדה יעלה גם בפייסבוק.

ניצן הורוביץ: אפשר יהיה לראות בפייסבוק, וגם לרשום הערות ותגובות.

ניצן הורוביץ: אנחנו ננסה להבין כאן חלק מהשאלות והתגובות במהלך הדיון.

ניצן הורוביץ: יש לנו הרבה משתתפים בדיון הזה על החינוך הבלתי פורמלי, אני מקווה שכולם יצליחו לדבר.

ניצן הורוביץ: כדי שכולם יצליחו לדבר אני אגביל את הזמנים.

ניצן הורוביץ: יהיו שלוש דקות לכל דובר.

ניצן הורוביץ: תנסו להתמקד בדברים חדשים ולא לחזור אחד על דברי השני, כדי שנוכל פה באמת להגיע לתכל'ס ולא לבזבז את הזמן.

ניצן הורוביץ: אנחנו מדברים היום על החינוך הבלתי פורמלי בתקופת הקורונה.

ניצן הורוביץ: החינוך הבלתי פורמלי כולל בתוכו מגוון גדול של פעילויות.

ניצן הורוביץ: מי שאחראי על זה כרגולטור זה מינהל חברה ונוער במשרד החינוך.

ניצן הורוביץ: זה כולל חוגים ופעילויות במסגרת החינוך הבלתי פורמלי, תנועות נוער, ארגוני נוער ודברים כאלה.

ניצן הורוביץ: בתקופה הזאת של הקורונה ארגוני הנוער ותנועות הנוער סובלים מקשיים מאוד מאוד גדולים.

ניצן הורוביץ: כמעט כל הפעילות וירטואלית.

ניצן הורוביץ: נדבר על פעילויות שהן גם לא וירטואליות, כמו קייטנות לילדי עובדים וכו'.

ניצן הורוביץ: יש פגיעה בתקציבים, יש בעיה עם תשלומי הורים, יש ביטול של מפעלים ואירועים, כמו מסעות לפולין ומפעלי קיץ – כל הדברים האלה יוצרים קשיים גדולים מאוד עם סימן שאלה גדול לגבי ההמשך.

ניצן הורוביץ: אנחנו נתחיל בדיון.

ניצן הורוביץ: שוב, ניתן שלוש דקות לכל דובר.

ניצן הורוביץ: תנסו לעמוד בזמנים ולהתמקד במה שלא נאמר על ידי אחרים.

ניצן הורוביץ: הראשון – נפתלי דרעי, שהוא מזכ"ל מועצת תנועות הנוער.

ניצן הורוביץ: בבקשה.

נפתלי דרעי: תודה רבה, יושב-ראש הוועדה, חבר הכנסת ניצן הורוביץ, חברי הכנסת והמשתתפים.

נפתלי דרעי: שלום לכולם.

נפתלי דרעי: אני אדבר די מהר כדי להספיק את כל מה שאני רוצה בשלוש דקות.

נפתלי דרעי: מועצת תנועות הנוער היא ארגון גג של כל תנועות הנוער בישראל, והיא מייצגת גם שישה ארגוני נוער.

נפתלי דרעי: הסיפור הזה תפס אותנו במצב של הכנות לפורים, מפעלי פסח ומסעות לפולין.

נפתלי דרעי: כל הדברים האלה התבטלו כמובן, והנזקים הם מיליוני שקלים, אבל ניגע בזה אחר כך.

ניצן הורוביץ: לא.

ניצן הורוביץ: אין לך זמן.

ניצן הורוביץ: תתמקד.

ניצן הורוביץ: אמרתי בלי סקירות כלליות, כולם כאן מתוך התחום, מכירים את הנושא.

ניצן הורוביץ: תתמקד בבעיות ומה צריך לעשות.

ניצן הורוביץ: זו עצתי לכל הדוברים, כי אם כל אחד יעשה סקירה כללית, לא נתמקד לשום מקום.

ניצן הורוביץ: כולם כאן בתוך העניין.

נפתלי דרעי: אני רק אומר שאנחנו ממשיכים את הפעילויות שלנו, כמו שאמרת, באופן וירטואלי, ובנוסף להן מבצעים מפעלי התנדבות גדולים, גם מקוונים וגם פיזית פעילויות עם קשישים, הפעלת קייטנות לילדי צוותים רפואיים וכו'.

נפתלי דרעי: לאחרונה התחלנו לקבל מקדמות, ולזה אני חייב לומר תודה למינהל חברה ונוער, בכלל על שיתוף הפעולה, על כל מה שקורה.

נפתלי דרעי: הקושי העיקרי שלנו נמצא ביום שאחרי.

נפתלי דרעי: אנחנו נכנסים לשנת פעילות, אנחנו מתקרבים לאמצע שנת הפעילות כשאנחנו לא יודעים מה הולך להיות בקיץ, אנחנו לא יודעים מה הולך להיות בתקציבים.

נפתלי דרעי: אנחנו מדברים על גופים שהם גופים נתמכים.

נפתלי דרעי: אנחנו מכירים מכתב שיצא, שמדבר על גופים נתמכים שלא מקיימים את הפעילות, לא לתקצב אותם.

נפתלי דרעי: אנחנו כן ממשיכים את הפעילות ומשרד החינוך יודע את זה.

נפתלי דרעי: היינו מצפים שתהיה קריאה של הוועדה גם לאוצר וגם לחינוך להכיר בפעילות של תנועות וארגוני הנוער, להבטיח את תקצובם בשנת 2020, גם ביום שאחרי הקורונה, כשנחזור לפעילות, כדי שנוכל להמשיך את כל מה - - -

ניצן הורוביץ: תפרט.

ניצן הורוביץ: תפרט.

ניצן הורוביץ: תהיה יותר ספציפי.

ניצן הורוביץ: מה ספציפית אתם מבקשים?

ניצן הורוביץ: אני מבקש שהדיון יהיה תכליתי.

ניצן הורוביץ: כולם כאן מתוך העניין ומכירים את הנושא.

נפתלי דרעי: היינו מבקשים לדעת כבר עכשיו, שתקציב תנועות וארגוני הנוער מובטח לשנת 2020, ולא יהיו שום התחשבנויות אחרי – כן עבדתם, לא עבדתם, ולהתחיל לבדוק כל מה שקורה, גם לש"שינים, גם לתנועות וגם לארגונים.

נפתלי דרעי: זאת הדרישה העיקרית.

נפתלי דרעי: הדבר השני, לראות איך מפצים על הסיפור של מסעות פולין.

נפתלי דרעי: אנחנו מדברים על יותר מ-1,200 חברים בתנועות הנוער שהיו צריכים לצאת בתקופה הזאת לפולין, התבטלו המסעות ונגרמו נזקים של עשרות מיליונים.

ניצן הורוביץ: אני רוצה לשאול לגבי הנושא הזה, יש הרבה שאלות לוועדה.

ניצן הורוביץ: אתם מחזירים את הכסף לתלמידים, למשפחות ששילמו על המסעות לפולין?

נפתלי דרעי: כרגע עוד לא הגענו לשלב הזה.

נפתלי דרעי: למפעלי הפסח כן החזרנו את הכספים, או לפחות את רוב הכספים התנועות החזירו.

נפתלי דרעי: ומה שלא, יהיו התחשבנויות אחר כך על מפעלי קיץ ומפעלים נוספים שנעשה.

נפתלי דרעי: ברור שפעילות שלא התקיימה צריך להחזיר עליה את הכסף.

ניצן הורוביץ: על המסעות לפולין, שתלמידים שילמו 6,000 שקל, משהו כזה, אתם תחזירו את הכסף?

נפתלי דרעי: אנחנו צריכים לראות איך מפצים על הדבר הזה, אבל בעיקרון אחרי החזרת הכסף נגרמו נזקים של מיליונים.

אורלי פרומן: אלו שני דברים שונים.

אורלי פרומן: פעילות שלא התקיימה, הכסף צריך להיות מוחזר להורים.

אורלי פרומן: עכשיו צריך לדבר על פיצוי בגין הפגיעה בכם, בהתחייבויות שלכם מול זכיינים וכו'.

אורלי פרומן: אבל כסף להורים חייב להיות מוחזר, כי הפעילות לא התקיימה.

עומר ינקלביץ': אני מבקשת להוסיף - - -

ניצן הורוביץ: רגע.

ניצן הורוביץ: לא, לא, לא, לא, לא.

ניצן הורוביץ: זה שאורלי התפרצה, לא עכשיו כולם יתחילו.

ניצן הורוביץ: כאמור מה שלא התקיים, צריך להחזיר את הכסף.

ניצן הורוביץ: נגרמו לכם הוצאות בגלל זה, אתם צריכים לקבל פיצוי.

נפתלי דרעי: בהנחה שיש גם פיצוי - - -

ניצן הורוביץ: זו בקשתכם, לפצות אתכם.

נפתלי דרעי: צריך לראות שהנזק שנגרם לא מושת רק על תנועות הנוער, אלא יש גם עזרה לדבר הזה.

ניצן הורוביץ: צריכה להיות אמירה ברורה שלכם, שכל מי ששילם על דברים שלא מתקיימים, כספו יוחזר.

נפתלי דרעי: נכון.

נפתלי דרעי: זאת הכוונה וזה מה שאנחנו רוצים לעשות.

נפתלי דרעי: אנחנו צריכים לראות איך אנחנו יכולים לעשות את זה, ולא מתמוטטים אחר כך.

ניצן הורוביץ: מאה אחוז.

ניצן הורוביץ: הדובר השני - - -

עומר ינקלביץ': אני מבקשת רגע להגיב - - -

ניצן הורוביץ: לא.

ניצן הורוביץ: יש לנו סדר.

ניצן הורוביץ: זה לא ילך ככה.

עומר ינקלביץ': אבל זאת נקודת ראייה.

ניצן הורוביץ: את רשומה לרשות דיבור בתורך.

עומר ינקלביץ': אדוני היו"ר - - -

ניצן הורוביץ: לא.

ניצן הורוביץ: סליחה, לא.

ניצן הורוביץ: זה לא עובד ככה בכנסת, שכל אחד מדבר מתי שהוא רוצה.

ניצן הורוביץ: יש סדר.

ניצן הורוביץ: את רשומה לרשות דיבור, את תדברי בתורך.

ניצן הורוביץ: שלומי קסטרו, מנכ"ל מועצת ארגוני הילדים והנוער.

שלומי קסטרו: שלום לכולם.

ניצן הורוביץ: שלום.

ניצן הורוביץ: בוקר טוב.

שלומי קסטרו: שלום ליושב-ראש הוועדה הנמצא, שלום לחברי וחברות הכנסת ולכל הקוורום, מועצת ארגוני הנוער, ארגון הגג הראשי של ארגוני הנוער בישראל, בין השאר גם נבע מתקנת ארגוני הנוער ותקנת - - -

ניצן הורוביץ: שלומי, אנחנו מכירים.

ניצן הורוביץ: שוב, אני מצטער, בלי סקירות כלליות בהתחלה.

ניצן הורוביץ: אנחנו יודעים, מכירים אותך.

ניצן הורוביץ: כולם כאן בתוך העניין, בוא תתמקד.

ניצן הורוביץ: שוב אני מבקש מכולם להתמקד בנושאים ספציפיים.

ניצן הורוביץ: יש לנו פה הרבה נושאים.

ניצן הורוביץ: מה אתם צריכים?

ניצן הורוביץ: מה הבעיות?

ניצן הורוביץ: איך אפשר לפתור ולעזור?

שלומי קסטרו: בהקשר הזה, בפעילות ארגוני הנוער – זה חשוב, כי תיכף אני אשלים את זה – 94% מהפעילות נמצאת בפריפריה.

שלומי קסטרו: אני אומר את זה, כי רגע לפני שנגיע גם לאתגרים פיננסיים וכו', צריך לומר שיש אתגר מאוד מאוד גדול בתקופה הזאת, מה שנקרא "reaching out דיגיטלי", להגיע דווקא לחניכים שנמצאים בפריפריה בלי אמצעי מחשוב, בלי דיגיטל, ואנחנו משקיעים מאמץ מאוד מאוד גדול בעניין הזה.

שלומי קסטרו: אני שם זרקור גם על סוגיית החברה החרדית, ששם האתגר הוא על אחת כמה וכמה, גם במימוש ההנחיות וההעברה אליהם וגם בהמשך הפעילות החינוכית.

שלומי קסטרו: מבחינת הפגיעה, כפי שאמר חברי, נפתלי דרעי, באמת הפגיעה בארגוני הנוער ותנועות הנוער היא פגיעה קשה מאוד, קודם כול ביכולת שלנו להפיץ פיזית את הפעילות כמו בשאר המדינה, בישראל, דבר שמן הסתם גם משית אתגרים מאוד גדולים ברמה הפיננסית, שמתכנס למיליוני שקלים.

ניצן הורוביץ: הוא כבר אמר.

ניצן הורוביץ: כאמור, הוא אמר.

שלומי קסטרו: אני אוסיף.

שלומי קסטרו: הקושי שאנחנו צופים, ואנחנו גם בדיאלוג על זה עם מינהל חברה ונוער, ואני מבין שיש נכונות לעניין הזה, ושווה לציין את זה, זו היכולת למצות את תקנות התמיכה בהקשר של הפעילות האחרת והחדשה.

שלומי קסטרו: ראינו את המכתב שהוציא חנן ארליך ממשרד המשפטים - - -

ניצן הורוביץ: שלומי, תסביר את הנקודה הזאת, את תקנות התמיכה.

שלומי קסטרו: בעיניי זה מכתב חשוב.

שלומי קסטרו: תקנות התמיכה מגדירות את הפעולה החינוכית שארגוני הנוער, תנועות הנוער והש"שינים יכולים וצריכים לעשות, ועל פיהם הם נתמכים.

שלומי קסטרו: במצב המיוחד שבו אנחנו נמצאים, ביחד עם מינהל חברה ונוער במשרד החינוך, ככל הנראה נצטרך להתקין אותן או לכל הפחות לתת להן פרשנות מרחיבה, על מנת שנוכל למצות את התמיכה ולא תיווצר פגיעה ומשבר פיננסי עמוק יותר.

ניצן הורוביץ: אולי אני אסביר.

ניצן הורוביץ: היות שאני חושב שלא הסברת מספיק, אני אחדד.

ניצן הורוביץ: הבקשה היא לעדכן או לפרש את תקנות התמיכה כך שגם למשל פעילות וירטואלית או דיגיטלית תוכר כפעילות לצורך תמיכה.

ניצן הורוביץ: נכון?

ניצן הורוביץ: תגידו דברים ברורים, כי אנחנו רוצים שיהיו מסקנות ברורות.

שלומי קסטרו: נכון.

שלומי קסטרו: אנחנו מבינים שיש נכונות לזה.

שלומי קסטרו: אני רוצה להצביע, כבוד היושב-ראש, על אתגר, על צפי בירידה משמעותית בהכנסות, לא רק בשנת 2020, אלא גם על שנת 2021, שנובע מפגיעה בכל האקוסיסטם הפיננסי שבו אנחנו פועלים.

שלומי קסטרו: מבחינת הסיוע ומה שאנחנו חושבים שצריך לעשות, אנחנו אוהבים להגיד את המושג הזה, ואנחנו חושבים שצריכים להתחיל לעבוד עליו במה שנקרא "גיבוש אסטרטגיית יציאה" אל מול התרחישים השונים שיהיו, וזה צריך להיות בשיח - - - אנחנו מבקשים מהוועדה, כמובן מהמשרד שאנחנו בעבודה ובשיתוף פעולה אתו, להתחיל ולגבש את אסטרטגיית היציאה.

שלומי קסטרו: זה דבר אחד.

שלומי קסטרו: ודבר שני זה תוכנית סיוע פיננסית רב-שנתית.

שלומי קסטרו: כלומר, יש פה צורך בוודאות, אבל יש פה גם הזדמנות לייצר תוכנית רב-שנתית, שתגדיר את מצב התקציבים להפעלת תנועות וארגוני נוער.

ניצן הורוביץ: תודה.

ניצן הורוביץ: חברת הכנסת, את רוצה לדבר עכשיו או שנשמור לך את רשות הדיבור לזמן אחר?

עומר ינקלביץ': רציתי נקודתית לדבר לגבי המסעות לפולין, בלי קשר לשאר הדברים.

עומר ינקלביץ': הבנתי את הבעיה, פניתי גם למל"ל וגם לרב רפי פרץ, שר החינוך, והם לא התכוונו להשיב את הכספים, אלא רק חלק מהכספים לגבי המסעות לפולין.

עומר ינקלביץ': הם כרגע דנים בסוגיה, כך שזה לא ברור מאליו שיושבו הכספים, וצריך לפעול בנושא הזה בצורה קונקרטית ועניינית.

ניצן הורוביץ: תודה.

ניצן הורוביץ: אורלי פרומן בחדר השני.

אורלי פרומן: אני רק רוצה לומר אמירה כללית לגבי הדוברים שיגיעו אחר כך.

אורלי פרומן: צריך להתייחס לשלוש תקופות: הראשונה, זה מייד לאחר חופשת הפסח.

אורלי פרומן: כרגע לא מתוכננים להחזיר את בתי הספר ללימודים סדירים, אז היערכות והתארגנות.

אורלי פרומן: תקופה שנייה זה אסטרטגיית יציאה כמובן עם החזרה לפעילות.

אורלי פרומן: ונושא שלישי, אדוני היושב-ראש, אני חושבת שצריך להקדיש לזה ישיבה מיוחדת, וזה נושא הקיץ.

אורלי פרומן: איך ייראו חודשי הקיץ אם אנחנו רוצים לאפשר למשק, בתקווה שנגיע לשלם, לאפשר למשק לחזור לעבודה סדירה?

אורלי פרומן: אין מצב שהילדים ישבו בבית – בתי ספר של החופש הגדול לכל הילדים, קייטנות, מפעלים, אינני יודעת, אבל צריך תוכנית מסודרת שכל ילדי ישראל, לפחות עד כיתה ו' או עד סוף חטיבת הביניים, תהיה להם פעילות לימודית, חינוכית, חברתית, מסודרת, אחרת המשק לא יוכל לחזור לפעילות מסודרת.

יזהר שי: אם יוכלו הדוברים, להתייחס ליכולת לחזור לפעילות ביום שאחרי, בהמשך לדבריה של חברת הכנסת אורלי פרומן.

יזהר שי: אנחנו מנסים להבין אחרי כל הפיטורים, החל"תים, אלפי המדריכים והאנשים שיצאו לחופשות או לפיטורים, עד כמה הארגונים, התנועות וכל מי שתדבר אתו, יכולים לחזור לשגרה.

יזהר שי: באיזה קצב ואיך הם מסתכלים על זה בשנה הקרובה?

ניצן הורוביץ: תודה.

ניצן הורוביץ: רונן קובלסקי, סמנכ"ל חברה וקהילה בחברה למתנ"סים.

ניצן הורוביץ: שלום לך, בוקר טוב.

רונן קובלסקי: בוקר טוב לכל חברי הוועדה.

רונן קובלסקי: החברה למתנ"סים, בכמה מילים, עושה את הפעילויות הבאות: האחד, אנחנו מפעילים מיזם מאוד גדול של מתן מענה לקשישים באוכלוסיות עם צרכים מיוחדים, עם הרבה מאוד מתנדבים; אנחנו עושים פעילות מקוונת לנוער בסיכון בתחום למידה; ואנחנו עושים פעילות מקוונת לתוכניות של צרכים מיוחדים לפגועי נפש בקהילה ולאוטיזם; כמו כן, אנחנו מפעילים מיזם של חברים מיוחדים, שבו 1,000 בני נוער, שנמצאים בקשר עם נער עם צרכים מיוחדים.

רונן קובלסקי: לגבי הנושא הכלכלי והתזרימי.

רונן קובלסקי: קודם כול, אנחנו פועלים ב-192 מרכזים קהילתיים בהיקף של 3 מיליארדי שקלים.

רונן קובלסקי: זה אומר שיש אובדן הכנסות מאוד מאוד גדול, בהיקפים מאוד מאוד גדולים.

רונן קובלסקי: למרכזים הקהילתיים יש אובדן הכנסות מההורים על חוגים ופעילויות, וברור שהחברה למתנ"סים והמרכזים הקהילתיים יחזירו את כל הכספים להורים, ויהיה פה אובדן מאוד מאוד גדול של הכנסות.

רונן קובלסקי: יש גם הכנסות מתוכניות ממשלתיות, שהרגע הוקפאו, והכנסות מהרשויות המקומיות, שגם הן נמצאות בקשיים מאוד מאוד גדולים.

רונן קובלסקי: יש הוצאה של עשרות אלפים של עובדים לחל"ת מהמרכזים הקהילתיים.

רונן קובלסקי: זה מייצר בעיה תקציבית ותזרימית קשה מאוד.

רונן קובלסקי: גם בחברה למתנ"סים מתוך 6,000 עובדים הוצאנו בערך 90% לחל"ת, ובחברה יש גם בעיה תקציבית וגם בעיה תזרימית.

רונן קובלסקי: הבנקים לא נותנים אשראי כפי שנתנו, ויש קושי מאוד מאוד גדול, גם במרכזים הקהילתיים וגם בחברה, לשלם משכורות.

רונן קובלסקי: צריך לציין שהתקופה הזאת מחוברת לתקופה שאין תקציב ממשלתי, כשהחברה למתנ"סים נשענת עליו די הרבה.

רונן קובלסקי: לשאלתו של חבר הכנסת לגבי החזרה לפעילות.

רונן קובלסקי: הוצאנו את העובדים לחל"ת ולחופשות, וברגע שתהיה הנחיה לחזור לפעילות, יש לנו יכולת להחזיר את העובדים וליישם פעולות, כמובן גם בקיץ וכדומה.

רונן קובלסקי: דבר אחרון.

רונן קובלסקי: שתי תוכניות גדולות, תוכנית קרב ותוכנית סל תרבות שהוקפאו, בפעילות הזאת מדובר על אלפי מדריכים ועובדים שיצאו לחל"ת.

רונן קובלסקי: לעומת זאת, תוכנית היל"ה, שהיא תוכנית לנוער בסיכון, פועלת בצורה מקוונת, ואנחנו ממשיכים לעבוד בנושא של נוער בסיכון.

ניצן הורוביץ: תודה.

ניצן הורוביץ: מיכל מנקס, סמנכ"ל חינוך רווחה וחברה במרכז שלטון מקומי.

מיכל מנקס: שלום ליושב-ראש, תודה רבה - - -

ניצן הורוביץ: שוב אני חוזר על בקשתי מכל הדוברים, אם אפשר להימנע מסקירות כלליות על הגוף שאתם מייצגים ופעולתו הרגילה, כי אנחנו מכירים; להתמקד בבעיות ובבקשות הספציפיות שלכם, שנוכל למקד את הדיון.

ניצן הורוביץ: הנושא מאוד רחב, כולנו יודעים שיש השבתה – מה כל אחד צריך ואיך אפשר לעשות את זה?

מיכל מנקס: ודאי.

מיכל מנקס: אני רק ביקשתי להעביר את זכות הדיבור לראש עיריית נשר, מר רועי לוי, שנמצא אתנו.

ניצן הורוביץ: בסדר.

ניצן הורוביץ: מר לוי מנשר.

רועי לוי: בוקר טוב.

ניצן הורוביץ: בוקר טוב לך.

רועי לוי: בוקר טוב לכל החברים.

רועי לוי: תודה רבה על ההזדמנות להציג את הבעיות הספציפיות של השלטון המקומי, אבל אני שומע שהחברים די הציגו את המנעד.

רועי לוי: דבר אחד שאני מבקש לציין, שהמרכזים הקהילתיים, חלקם דרך החברה למתנ"סים וחלקם עצמאיים ברשויות, מה שאומר בסופו של דבר שהרשויות המקומיות בפועל ממנות את תקציב המתנ"סים, וכמובן ההשפעה על אחוז הגבייה שיהיה בעתיד מול המימון, שיהווה בעיה לשנה הקרובה.

רועי לוי: מה שאנחנו מבקשים ספציפית כרגע זה קודם כול להכניס את המרכזים הקהילתיים או את המתנ"סים – להכניס אותם למנגנוני ההלוואה שקבעה הממשלה עבור המשק הפרטי, כדי שיוכלו לקחת הלוואות באותם תנאים ובאותם היקפים.

רועי לוי: הסיבה המרכזית היא שכרגע רוב המתנ"סים נקלעו לבעיה תזרימית ותשלום לספקים כולם משלמים, שוטף פלוס 40, פלוס 60, פלוס 90.

רועי לוי: הגיעה שעת התשלום, ומצד שני אין הכנסה והרשויות לא מסוגלות היום לעמוד בזה.

רועי לוי: מה שבפועל יביא לדומינו – אי-תשלום לספקים, כי משכורות אתה חייב לשלם וכו'.

רועי לוי: הדבר השני, לקבוע מנגנון פיצוי זהה למשק ולתת תיעדוף לאותם גופים.

רועי לוי: מאחר שהגופים האלה כולם הם עמותות ללא כוונת רווח, זה אומר שבפועל אין רווחים כספיים.

רועי לוי: זה לא עסק שאתה יכול להעמיד אותו break-even וכן לתת לו את האוויר לתקופה הקרובה.

רועי לוי: כאן מדובר במתנ"סים שחיים מהיד לפה, חודש בחודשו.

רועי לוי: כולם באותו מצב, אף אחד כאן לא מרוויח, אלא כולם מפסידים.

רועי לוי: הדבר הנוסף שחשוב להדגיש, רוב המתנ"סים הוציאו את העובדים לחל"ת או לחופשות, אבל עדיין ממשיכים לשלם משכורות, בטח ובטח לחלק מהעובדים, אם זה המנכ"לים, אם זה שצריכים לשלם את המשכורות.

רועי לוי: בכל מתנ"ס יש את הגרעין הזה.

רועי לוי: מה שמיוחד לקורונה, ניצן, שבדרך כלל – שוב לא בכל מקום – בדרך כלל המתנדבים מאוגדים ומאורגנים דרך המתנ"סים הקהילתיים, דרך הבלתי פורמליים.

רועי לוי: אלה אותם עובדים שמתכללים את נושא המתנדבים, הם ממשיכים לעבוד, בטח לפני פסח, לחלק מזון ולעשות את כל הפעולות הנדרשות.

רועי לוי: אלה ארבעת הדברים המרכזיים.

רועי לוי: הדבר הנוסף שחשוב לתת עליו דגש גם בוועדה הזאת, זה הנושא של ילדים בעלי צרכים מיוחדים.

רועי לוי: מי שהיום נותן את המענים שמשרד החינוך קבע שאנחנו אמורים לתת, זה אותם מתנ"סים, אותם גופים בלתי פורמליים, שאליהם מגיעים הילדים עם הצרכים המיוחדים, להפוגה של מספר שעות.

ניצן הורוביץ: אני יודע.

ניצן הורוביץ: זה נושא הדיון הבא.

ניצן הורוביץ: כבר קיימנו על זה דיון בשבוע שעבר, יש לנו דיון מעקב בישיבה הבאה היום.

רועי לוי: מה שאני מבקש לציין בעניין הזה שצריך מישהו שישלם את המשכורות האלה.

רועי לוי: זה הדבר היחיד.

רועי לוי: מישהו צריך לשלם להם משכורת.

רועי לוי: תודה רבה, ניצן.

ניצן הורוביץ: תודה רבה לך, ראש עיריית נשר.

ניצן הורוביץ: חזק ואמץ.

ניצן הורוביץ: עידן רול, בבקשה.

עידן רול: תודה, אדוני היושב-ראש, כבר עולה פה תמונה שהיא יחסית ברורה.

עידן רול: יש הסתכלות עכשיו בתקופת המשבר על החינוך הבלתי פורמלי, שהיא קצת קו ישיר של ההסתכלות על החינוך הבלתי פורמלי בתקופת שגרה.

עידן רול: כאילו זה nice to have.

עידן רול: זה נחמד וזה אקסטרה, זה משהו שאם יהיה כסף למשרד החינוך אז יטפלו בו, וזה לא ככה.

עידן רול: זה נכון לתמיד, אבל דווקא עכשיו בתקופה כזאת, מסגרות חברתיות, ילדים שתקועים גם ככה בבית, ומסגרות שעוד עושות התנדבות בקהילה ובחינוך מיוחד ונותנות אורך רוח מנטלי לילדים זה must.

עידן רול: אני חושב שיש פה הסתכלות שצריכה להשתנות.

עידן רול: משרד החינוך חייב להסתכל בכל תקצוב ובהיערכות המשברית הזאת בתחום החינוך – הוא חייב לכלול הפעם בצורה חד-משמעית את החינוך הבלתי פורמלי, שלא ייתנו להם לבוא ולקושש עזרה, אלא שיבינו במשרד החינוך ובמשרד האוצר שזה חלק.

עידן רול: מדברים על פירמידת הצרכים של מאסלו, זה שם.

עידן רול: זה לא שעכשיו דאגנו רק לבריאות ודאגנו ללמידה מרחוק פיזית והסתפקנו בזה.

עידן רול: לא, הילדים האלה חייבים עוד שמץ של נורמליות, והשמץ של נורמליות הם מקבלים מהחינוך הבלתי פורמלי.

עידן רול: זה חייב להיות בסל הכלים ההכרחי של החירום כרגע שאנחנו נמצאים בו.

ניצן הורוביץ: תודה, עידן רול.

וליד טאהא: ניצן, יש לי שאלה.

וליד טאהא: האם יהיה מישהו מטעם משרד החינוך?

וליד טאהא: עדיין לא פגשנו אף אחד.

וליד טאהא: אנחנו מדברים לעצמנו.

ניצן הורוביץ: לא.

ניצן הורוביץ: למה אתר מעיר לפני?

ניצן הורוביץ: שאלת, אז עכשיו יעלה מישהו ממשרד החינוך.

ניצן הורוביץ: עכשיו עולה מישהו ממשרד החינוך.

וליד טאהא: כשתיתן לי את רשות הדיבור, אני אפנה אליו שאלות.

ניצן הורוביץ: מאה אחוז.

ניצן הורוביץ: חגי גרוס, מנהל מינהל חברה ונוער במשרד החינוך, שהוא הגוף שאחראי על הנושא שאנחנו מדברים עליו.

ניצן הורוביץ: שלום.

ניצן הורוביץ: בוקר טוב, חגי.

חגי גרוס: בוקר טוב.

ניצן הורוביץ: כבר עלו פה כמה וכמה נושאים.

ניצן הורוביץ: ההתייחסות שלך בבקשה.

חגי גרוס: בוקר טוב לכולם.

חגי גרוס: משרד החינוך, כמו שנאמר פה, הוא אחראי על כל החינוך הבלתי פורמלי במדינת ישראל.

חגי גרוס: הוא נמצא בקשר שוטף, גם בשגרה וגם בחירום עם כלל ארגוני החברה האזרחית, תנועות הנוער, ארגוני הנוער, המתנ"סים, גם תנועות הבוגרים, שזה הש"שינים, המכינות הקדם צבאיות וכו' וכו'.

חגי גרוס: עם פרוץ המשבר המשרד נערך להנחות את כלל גופי החברה האזרחית לשני צירי פעילות מרכזיים.

חגי גרוס: הציר הראשון הוא העברת כל פעילות החינוך הבלתי פורמלי למישור הווירטואלי.

חגי גרוס: אני רוצה לציין לטובה ולחיוב את תנועות הנוער, ארגוני הנוער והמתנ"סים, שאת כל הפעילות שהיו אמורים לעשות בצורה פיזית העבירו לצורה מקוונת.

חגי גרוס: אנחנו מקבלים דיווחים.

חגי גרוס: המדריכים נפגשים עם החניכים, יש פעילויות וירטואליות, והדבר הזה קורה בפועל.

חגי גרוס: הציר השני הוא ציר ההתנדבות.

חגי גרוס: משרד החינוך אחראי על הפעלת המתנדבים, מתנדבי הנוער בחירום.

חגי גרוס: המודל הוא מודל שעובד ברשויות המקומיות, ופה יש לנו שיתוף פעולה הדוק עם השלטון המקומי.

חגי גרוס: מנהל יחידת הנוער ברשות הוא זה שמפעיל את המתנדבים ונותן מענה לצרכים של הרשות המקומית.

חגי גרוס: שם הוא מפעיל במכלול החירום שלו גם את המתנדבים המקומיים, שזה המד"צים והנהגת הנוער המקומית, וכמובן גם את כלל השותפים, שזה התנועות, הארגונים, מכינות קדם צבאיות וכו' וכו'.

חגי גרוס: יש גם משימות לאומיות ארציות.

חגי גרוס: למשל מרכזי החינוך, מה שנקרא "השמרטפיות", אבל אנחנו קוראים לזה "מרכזי החינוך לעובדים החיוניים של מערכת הבריאות".

חגי גרוס: המשרד היום יחד עם השלטון המקומי אחראי להפעלה של 116 מוקדים כאלה כיום, על ידי מתנדבים, על ידי תמיכה פדגוגית.

חגי גרוס: זה בגדול מה שהמשרד נערך אליו בתקופת החירום.

חגי גרוס: לגבי הסוגיות שעלו פה.

חגי גרוס: קודם כול, כמו כולם אנחנו יודעים שהמשק כולו נמצא במשבר.

חגי גרוס: המגזרים כולם, הפרטיים והציבוריים, נמצאים בתקופה קשה.

חגי גרוס: הרבה מאוד עובדים יצאו לחופשה, כולל עובדי השירות הציבורי, ומטבע הדברים הדבר פוגע גם בכל הגופים שפועלים בחינוך הבלתי פורמלי.

חגי גרוס: בנוגע לתקנות אנחנו נערכים יחד עם משרד המשפטים להרחבה ולמתן פרשנות מקסימלית, על מנת שהתקנות יכללו כמה שיותר פעולות שאולי מלכתחילה לא היו כלולות בתקנה עצמה.

חגי גרוס: אני מדבר על תקנות התמיכה.

חגי גרוס: הבאתי את הדוגמה של תנועות הנוער.

חגי גרוס: אם תנועות הנוער אמורות לפגוש את החניכים, אז הפרשנות המרחיבה שאנחנו ניתן ומשרד המשפטים יאשר, שהמפגש לא חייב להיות מפגש פיזי, אלא גם מפגש וירטואלי יכול לבוא בחשבון.

חגי גרוס: יש גבול לכמה שנוכל למתוח את התקנות.

חגי גרוס: ולכן למשל, אם יש איזה תנועה או ארגון שכל מהות הפעילות שלהם היא טיולים ופעילות בשטח, אז פעילות וירטואלית יהיה קשה לכלול.

חגי גרוס: אבל שוב, אנחנו עושים את המאמצים.

חגי גרוס: אני חושב שכלל הגופים יודעים שאנחנו נמצאים בצד שלהם ופועלים יחד אתם.

ניצן הורוביץ: חגי, תבינו שכולם היו רוצים לעשות את הפעילות הרגילה שלהם, הם פשוט נאלצים לעשות את זה וירטואלית, וכדי שהתנועות האלה לא יקרסו, וכדי שכאשר נחזור לשגרה יהיו פה תנועות במדינת ישראל, צריך להבין את זה.

ניצן הורוביץ: לכן פה החשיבות של התמיכה ושל התאמת התקנות למצב המיוחד הזה.

חגי גרוס: אנחנו בנושא הזה כתף אל כתף יחד עם התנועות והארגונים.

חגי גרוס: אתה מוזמן לשאול את הדוברים שלהם.

חגי גרוס: אנחנו פה יחד אתם.

חגי גרוס: אני לא רוצה להגיד מול, אבל מצד משרד המשפטים יש נכונות להגמיש ככל האפשר.

חגי גרוס: אני מקווה באמת שנמצא את השפה המשותפת.

חגי גרוס: האינטרס של משרד החינוך הוא שאותם גופים שעובדים יעמדו על הרגליים, לא רק בשגרה, אלא גם בחירום.

חגי גרוס: כי כמו שאמרו קודמיי, באמת אחד הפתרונות לחינוך ולרווחת הילדים הוא החינוך הבלתי פורמלי.

ניצן הורוביץ: נכון.

ניצן הורוביץ: לגבי הנושא של המסעות לפולין, המפעלים ויוזמות אחרות, שכבר שילמו עליהם, והתנועות או הארגונים צריכים להחזיר את הכסף, והם כבר התחייבו לספקים, הוציאו הוצאות, והם צריכים להחזיר את הכסף.

ניצן הורוביץ: האם אתם יכולים לשפות אותם על העניין הזה, כי זה לא באשמתם?

ניצן הורוביץ: הם נקלעו פה למצב בלתי אפשרי.

חגי גרוס: הסוגיה הזאת של מסעות פולין והחזר התשלומים היא סוגיה כואבת ורגישה.

חגי גרוס: בנושא הזה אנחנו כמו כל המשק ממתינים להנחיות של משרד האוצר.

חגי גרוס: משרד האוצר אמור לתת הנחיות לכלל משרדי הממשלה והגופים הממשלתיים, איך משפים אנשים שנפגעו.

חגי גרוס: זה לא רק פולין, זה בכלל אזרחים שסגרו כל מיני עסקאות ופתאום העסקאות לא יצאו לפועל.

חגי גרוס: מי משפה אותם?

חגי גרוס: אנחנו במשרד החינוך ממתינים להנחיות של משרד האוצר.

חגי גרוס: אנחנו נפעל בהתאם להנחיות של משרד האוצר והמל"ל, כמו כל משרדי הממשלה.

ניצן הורוביץ: מאה אחוז.

ניצן הורוביץ: גם אנחנו נפנה למשרד האוצר מטעם הכנסת בנושא הזה.

ניצן הורוביץ: אני שמח שדעתך כדעתי, כי פה באמת התנועות עלולות לקרוס.

ניצן הורוביץ: תיכף נשמע גם את התנועות עצמן.

ניצן הורוביץ: חבר הכנסת ווליד טאהא.

ניצן הורוביץ: בבקשה, אתה ברשות דיבור.

וליד טאהא: תודה, חגי.

וליד טאהא: רציתי לשאול לגבי התקציבים שאמורים היו להיות מועברים לרשויות המקומיות במסגרת תקציב החינוך הבלתי פורמלי.

וליד טאהא: אני יודע שמהשרד ביטל את כל התוכניות של החינוך הבלתי פורמלי מול הרשויות המקומיות, אני גם יודע – תקן אותי, אם אני טועה – שהמשרד הוציא לחל"ת את המפקחים בחינוך הבלתי פורמלי, הרשויות המקומיות הוציאו לחל"ת את כל כוח-האדם הקשור למחלקות הנוער, למעט אולי את מנהל המחלקה.

וליד טאהא: האם נערכתם בעניין הזה לגמישות והמרת תקציבים עבור תוכניות שהוכנו כבר לביצוע?

וליד טאהא: תוכניות אגב שיכולות להיות מותאמות גם לתקופות של קורונה.

וליד טאהא: אנחנו יודעים שכל הגופים שהפעילו את החוגים, את התוכניות, הקורסים, וכל מה שהיה קשור בפעילות הבלתי פורמלית, הגופים האלה מובטלים לגמרי כיום, וגם להם אין מענה.

וליד טאהא: מה אתה יודע להגיד לנו על הדברים האלה?

ניצן הורוביץ: חגי, אל תענה.

ניצן הורוביץ: אני מבקש שמי שמקבל רשות דיבור, שלא ישאל רק שאלה, אלא שיגיד מה שהוא רוצה להגיד בנושא הזה באופן כללי, כי זה רשות דיבור, ויש לנו פה כאמור הרבה דוברים.

וליד טאהא: רציתי להגיד שצריך לעשות המרה בכספים האלה לטובת תוכניות שכבר קיימות בחלק מהרשויות והן מותאמות לתקופת הקורונה.

ניצן הורוביץ: חבר הכנסת אימאן, בבקשה.

אימאן ח'טיב יאסין: שלום לכולם.

אימאן ח'טיב יאסין: דבר ראשון, רציתי להביע תודה ענקית לכל הגופים והארגונים שעובדים בתחום הבלתי פורמלי, בראשם החברה למתנ"סים ומינהל חברה ונוער.

אימאן ח'טיב יאסין: דבר שני שרציתי להעלות פה זה הנושא של מתן מענה בשוטף, בתקציב המובנה של הממשלה, לפעילות בתוך המתנ"סים בימים הרגילים ולא בתקופת החירום.

אימאן ח'טיב יאסין: אם אני מסתכלת על הפריפריה החברתית במדינת ישראל, ומדינת ישראל מחשיבה את עצמה כמדינת רווחה, אני חושבת שהחינוך הבלתי פורמלי הוא דבר שהוא must בחיים שלנו, ושיש זכות לכל ילד וילדה לקבל את החינוך הזה.

אימאן ח'טיב יאסין: נזכרה כאן נקודה לגבי הלוואות למתנ"סים.

אימאן ח'טיב יאסין: כולנו יודעים שהמתנ"סים מקבלים את הסבסוד או את התקציבים שלהם דרך החברה למתנ"סים, מי ששייך לחברה למתנ"סים בעיקר, השכר של המנהל או המנהלת ותוכניות שמופעלות בתוך המתנ"סים, אבל לגבי שאר העובדים, במיוחד אם אנחנו מדברים על הפריפריה החברתית, זה תמיכה דרך הרשויות המקומיות.

אימאן ח'טיב יאסין: וכאן יש בעיה רצינית, שעכשיו תחמיר עוד יותר בגלל שכל ההכנסות, גם של הרשויות, נפגעו.

אימאן ח'טיב יאסין: כמובן כל התוכניות של החוגים הופסקו.

אימאן ח'טיב יאסין: עכשיו אנחנו מדברים על הצורך לתת בכל זאת את השירות, ומוצעת כאן אלטרנטיבה של הפעילות הווירטואלית.

אימאן ח'טיב יאסין: נכון, זה נדרש, זה צודק, זה הוגן, זה מחויב, אבל מצד שני, שוב אני חוזרת לפריפריה החברתית, יש הרבה ילדים והרבה בתים בפריפריה הזאת שאין להם את הנגישות לשירות הזה.

אימאן ח'טיב יאסין: וזה מביא אותנו לשאלה, שכל פעם שאנחנו מגיעים לחירום ואז צפות הבעיות בצורה קשה מאוד ונוראית.

אימאן ח'טיב יאסין: השאלה, מה האחריות והמודעות של הארגונים, של המוסדות ושל הממשלה לנושא הזה, אחרי הקורונה, שזה יהיה הנורמה ולא לחכות שוב עד לחירום?

ניצן הורוביץ: תודה.

ניצן הורוביץ: יבגני סובה.

יבגני סובה: גם הערה קטנה וגם שאלה לנציג משרד החינוך, חגי.

יבגני סובה: הוא התחיל לדבר על המסעות לפולין.

יבגני סובה: עד כמה שידוע, ההחלטה של שר החינוך לבטל את המסעות התקבלה עוד בסוף פברואר, היום אנחנו בתחילת אפריל.

יבגני סובה: אני רוצה גם לשמוע מחגי אם יש לו תשובה, מה אתם מציעים מלבד זה שאתם מחכים להחלטה של שר האוצר או משרד האוצר, כשכל המדינה מחכה למעשה?

יבגני סובה: מה ההצעה שלכם?

יבגני סובה: הרי ככל שתודיעו מוקדם, גם להורים וגם לחברות שעוסקות בזה, עלות הביטול נמוכה מזה.

יבגני סובה: אם זה שלושה שבועות, זה 400 שקל, אם זה שבוע לפני זה, זה יכול להגיע גם ל-2,000 שקל.

יבגני סובה: זו השאלה, האם התכוננתם ומה עשיתם בחודש וחצי האלה?

יבגני סובה: דבר שני, זה יכול גם להקרין לשנה הבאה.

יבגני סובה: תחשבו שהיום, ההורים שמשלמים כסף, או משרד החינוך שעובד עם הספקים, צריך להביא את זה בחשבון גם לשנה הבאה, לא בגלל שתהיה חס וחלילה קורונה.

יבגני סובה: הדבר הזה הוא בלתי נתפס, ההורים משלמים כסף, מתבטלים מסעות, וההורים צריכים לשלם את הביטול הזה.

יבגני סובה: זה נשמע הזוי, כי בסך הכול מדובר שהמדינה מעוניינת שהילדים, התלמידים, ייסעו למסעות האלה.

יבגני סובה: אני אשמח מאוד לשמוע מה התשובה.

יבגני סובה: מה נעשה בחודש הזה במשרד החינוך בשביל למצוא פתרון ולא רק לחכות לתשובה של משרד האוצר?

יבגני סובה: תודה.

ניצן הורוביץ: תודה.

ניצן הורוביץ: לפני שאני עובר לדובר הבא, מי רצה בחדר השני?

ניצן הורוביץ: יזהר שי?

יזהר שי: כן, תודה, אדוני היושב-ראש.

יזהר שי: שאלה קצרה לחגי ממשרד החינוך.

ניצן הורוביץ: יזהר, תגיד מה שאתה רוצה.

ניצן הורוביץ: זה לא שאלות-תשובות.

ניצן הורוביץ: אנחנו כאמור בדיון נמשך.

ניצן הורוביץ: בבקשה.

יזהר שי: תודה, אדוני היושב-ראש, דרושה הבהרה ממשרד החינוך.

יזהר שי: הם עושים עבודה נפלאה, וכל הכבוד להם על כך, יש שאלה ביורוקרטית, שגם אתה ענית עליה, אדוני היושב-ראש.

יזהר שי: האם הם יודעים ספציפית מיהו האדם שצריך לאשר או מהו התהליך שבו מאשרים מפעלים שונים, למשל דיגיטליים אל מול פיזיים וכן הלאה?

יזהר שי: כדי לחתוך דרך העניין הזה, אני מדבר עם עמותות, אני מדבר עם ראשי ארגונים, אני מדבר עם תנועות נוער, כולם תקועים באותו סעיף תקנוני, והשאלה האם במשרד החינוך כבר יודעים איך לפתור את הבעיה הזאת ולשחרר תקציבים שכבר קיימים בתקציב, רק צריך לשנע אותם בסעיף התקציב הרלוונטי?

ניצן הורוביץ: הנקודות ברורות.

ניצן הורוביץ: כבר התייחסנו, אבל אולי נחדד יותר גם בנושא פולין וגם בנושא התקנות.

ניצן הורוביץ: חגי, בבקשה.

חגי גרוס: אני אשתדל לענות על כל השאלות שנשאלו אחת לאחת.

חגי גרוס: לגבי התקציבים לרשויות הערביות, ששאלת אותי חבר הכנסת הנכבד.

ניצן הורוביץ: ווליד טאהא.

חגי גרוס: קודם כול, זה נכון.

חגי גרוס: תקציב תוכנית אתגרים נעצר בגלל שהרוב המוחלט של התקציב מבוסס על חוגים, חוגים פיזיים, וכרגע החוגים הפיזיים לא מתקיימים.

חגי גרוס: אנחנו כן נערכים ליום שאחרי בנושא של הסטת התקציבים.

חגי גרוס: זאת אומרת, אנחנו נערכים לקחת את התקציבים שנשארו – הם לא הולכים לאיבוד – כדי לעבות את הפעילות של הנוער בחברה הערבית בתקופת החופש הגדול, זאת אומרת, לתגבר את החוגים, ננסה לארגן איזה קייטנות.

חגי גרוס: התקציבים לא הולכים לאיבוד.

חגי גרוס: לשם אנחנו מכוונים.

חגי גרוס: נשאלתי שאלה גם לגבי כוח-האדם ברשויות המקומיות.

חגי גרוס: יש פה את נציגי השלטון המקומי, הם יכולים להיות שותפים לתשובה.

חגי גרוס: אני יכול להגיד שברוב הרשויות המקומיות, לפי החשבון שלנו הרוב המוחלט, מנהלי יחידות הנוער שאחראים על פעילות הנוער לא יצאו לחל"ת, יש רשויות בודדות שבהן כן, וגם שם נמצא תחליף.

חגי גרוס: אנחנו בקשר עם כל מי שהשלטון המקומי שם, וכפי שציינתי אנחנו בשיתוף פעולה הדוק עם השלטון המקומי כדי להפעיל את הנוער.

חגי גרוס: הייתה פה הערה או שאלה מחברת הכנסת לגבי התקציב החינוך הבלתי פורמלי בשגרה.

ניצן הורוביץ: זו חברת הכנסת אימאן ח'טיב.

חגי גרוס: אני רק רוצה לציין שתקציב משרד החינוך לחוג לכל ילד הוא כ-84 מיליון שקלים.

חגי גרוס: זאת אומרת, זה תקציב שמדבר על חיזוק הצפון, על החברה הערבית, על יוצאי אתיופיה, על החברה החרדית, על עוטף עזה.

חגי גרוס: זאת אומרת, הרבה מאוד ילדים זוכים.

חגי גרוס: יחד עם החברה למתנ"סים, יש לנו שיתוף פעולה אתם בחוג לכל ילד במימון של משרד החינוך.

חגי גרוס: אני מדבר פה על השגרה.

חגי גרוס: זאת אומרת, משרד החינוך ומינהל חברה ונוער בהחלט רואים את הסיפור הזה של החינוך הבלתי פורמלי וההעשרה של הילדים בראש סדר העדיפויות.

חגי גרוס: אני רוצה לסיים בנושא של פולין.

חגי גרוס: אני אומר שוב, מדובר על נושא כואב.

חגי גרוס: קודם כול, מינהל חברה ונוער, ברגע שהמסעות הודיעו על ביטול – ושוב, שר החינוך לא הודיע את זה מעצמו, זה היה לאחר התייעצות עם המל"ל.

חגי גרוס: התקבלה החלטה ברמה הלאומית שעוצרים את כל המשלחות לחוץ-לארץ – המצב הזה יצר פה סיטואציה שהרבה מאוד משלחות כבר שילמו את רוב הכסף או לפחות את חציו.

חגי גרוס: זאת סוגיה שמדובר בה על פיצוי.

חגי גרוס: מייד לאחר מכן נערכנו באיזה חשיבה, ואנחנו ביוזמתנו ביטלנו את כל סבב הקיץ עד לנובמבר 2020.

חגי גרוס: זאת אומרת, אין מצב שעכשיו אנשים נרשמים למסעות וחלילה הם ייאלצו לשלם פיצוי.

חגי גרוס: עשינו הערכת מצב וקיבלנו המלצה לבטל.

חגי גרוס: בקיץ לא יצאו יותר משפחות.

חגי גרוס: לגבי הסתיו, נהיה בהערכת מצב.

חגי גרוס: אם נראה שהעסק משתנה או משתפר לטובה, נתחיל לשחרר לאט לאט משלחות, ואנחנו נערכים לתגבר יחד עם אבטחה של השב"כ, יחד עם אגף הביטחון של משרד החינוך – נערכים לתגבר את כל הכוחות שלנו בפולין, על מנת שכמה שיותר תלמידים יוכלו לצאת בסבב הסתיו והחורף בשנה הבאה.

חגי גרוס: אני חוזר שוב על הסוגיה של הפיצוי.

חגי גרוס: אנחנו פה לצערנו נמצאים בעמדת המתנה.

חגי גרוס: אין לי כרגע תשובה.

חגי גרוס: אני לא יכול להגיד: משרד החינוך ייתן פיצוי, כי מדובר על סכומים גדולים שכרגע אין למשרד.

חגי גרוס: אנחנו, כמו כל המשק, מחכים להנחיות של משרד האוצר.

חגי גרוס: ברגע שמשרד האוצר ייתן את ההוראות, אנחנו נקיים אותן ככתבן.

ניצן הורוביץ: אנחנו נעשה בעניין הזה מעקב ונצרף את משקלנו לעניין הפיצוי.

וליד טאהא: לא קיבלנו תשובה לגבי המרת תקציבים, אדוני היושב-ראש.

חגי גרוס: אני חושב שאני עניתי.

חגי גרוס: אמרתי שהתקציבים בחברה הערבית, אנחנו שומרים - - -

וליד טאהא: לא.

וליד טאהא: אני מדבר על התקופה הזאת.

וליד טאהא: לא שומרים אחרי שמסיימים את התקופה.

וליד טאהא: אני מדבר על התקופה הזאת.

וליד טאהא: למה לא עושים המרת תקציבים לטובת תוכניות שכבר הוכנו ברשויות רבות לביצוע מותאם לתקופת קורונה?

וליד טאהא: למה לא לעשות את זה.

קריאה: היושב-ראש, בינתיים גם 10,000 הורים צריכים לשלם את התשלומים של פולין, כי הם לא קיבלו - - -

ניצן הורוביץ: אני לא יודע מי מדבר.

ניצן הורוביץ: מי שלא בתורו, שלא ידבר.

ניצן הורוביץ: אתה רוצה להתייחס?

ניצן הורוביץ: אני רוצה לעבור לדוברים נוספים.

ניצן הורוביץ: אתה נשאר אתנו, חגי, תוכל גם להתייחס בהמשך.

ניצן הורוביץ: אתה רוצה להתייחס כרגע?

חגי גרוס: אני נשאר לאורך כל הדיון.

חגי גרוס: לגבי הסוגיה של המרת תקציבים, אני מציע שרשות שרוצה להעביר את התקציב, שתעבור דרך ג'לאל ספדי, שהוא מנהל תוכנית אתגרים שלנו, ואחראי על כל החברה הערבית במינהל חברה ונוער, תציע את ההצעה, ואנחנו נבחן אותה.

יבגני סובה: אדוני היושב-ראש, לגבי סכום הפיצוי, האם אתם יודעים במשרד החינוך מהו סכום הפיצוי?

ניצן הורוביץ: יבגני, זה לא הולך ככה.

ניצן הורוביץ: סליחה.

יבגני סובה: רק רציתי לסיים עם השאלה הזאת.

ניצן הורוביץ: הוא לא יודע.

ניצן הורוביץ: הוא אמר שהוא פונה למשרד האוצר.

ניצן הורוביץ: הוא עוד לא יודע.

ניצן הורוביץ: אין לו מידע באיזה אופן מקבלים פיצוי או שיפוי.

יבגני סובה: הערכות לפחות.

יבגני סובה: בין מה למה?

ניצן הורוביץ: יש לך הערכה, חגי?

חגי גרוס: תחדד את השאלה.

חגי גרוס: כמה פיצויים ההורים יקבלו?

חגי גרוס: זה תלוי במה שמשרד האוצר יחליט.

יבגני סובה: לא הבנתי את התשובה.

יבגני סובה: הוא לא יודע אם יתבטל גם בקיץ או בסתיו – לא הבנתי את זה.

יבגני סובה: תמצא פיצוי מתאים.

ניצן הורוביץ: רונית שניר, מזכ"לית השומר הצעיר.

ניצן הורוביץ: בבקשה, רונית שניר.

רונית שניר: שלום לכולם ובוקר טוב.

רונית שניר: אני רוצה להתייחס לכמה נקודות משמעותיות כי אנחנו לא נמצאים בשעת חירום רגילה.

רונית שניר: תנועות הנוער וארגוני הנוער רגילים לפעול במדינת ישראל בשעת חירום לצערי, יש לנו הרבה מאוד ניסיון בהפעלת פעילות חירום, כשיש מבצע בדרום, אבל השעה הזאת היא לא שעה רגילה, והיא דורשת מענים חדשים.

רונית שניר: קודם כול, החירום הוא כלפי כל החניכים שלנו.

רונית שניר: זה לא אזור ספציפי בארץ, ואין לאן להוציא את החניכים, להעביר אותם.

רונית שניר: צריך לתת מענה לכלל החניכים.

רונית שניר: זאת תקופה שמעלה קשיים גדולים מאוד גם ברמה הנפשית, גם ברמה של המשמעות.

רונית שניר: אנחנו, כתנועות נוער, ניצבים בפני האתגר הזה, וייצרנו בתקופה קצרה מאוד מגוון רחב מאוד של מענים, גם מקוונים - -

ניצן הורוביץ: ספרי לנו.

רונית שניר: - - וגם נוספים.

רונית שניר: זה כוח חלוצי ומשמעותי שמתגייס למשימות לאומיות מרגע המשבר.

רונית שניר: דוגמה אחת שאנחנו תיכף נראה היא הדוגמה של הפעילות של ילדי הצוותים הרפואיים, שאנחנו מפעילים החל מהשבוע הראשון של המשבר.

רונית שניר: היינו רוצים גב של המדינה, כדי לאפשר לנו גם לקיים את הפעילות הזאת בחירום וגם בחזרה לשגרה.

רונית שניר: צריך להבין שכדי להצליח לחזור לשגרה ביום שאחרי, אנחנו בתנועות הנוער לא הוצאנו אחוזים גבוהים של עובדים לחל"ת.

רונית שניר: מרבית העובדים שלנו עדיין עובדים כדי לקיים את הפעילות המקוונת וכדי להיערך ליום שאחרי.

רונית שניר: הכספים ממשיכים לצאת.

רונית שניר: אגב, זה צריך להתבטא בשני דברים ברורים: האחד, זה מחויבות לתקנות, משהו ממוסמך, לא מסמך כמו שקיבלנו עד כה שאומר שאולי הפעילות שלנו לא נחשבת ולא נספרת.

ניצן הורוביץ: דיברנו על זה.

ניצן הורוביץ: הזכרנו את זה.

רונית שניר: הדבר השני זה מענה לגבי תקצוב פעילות החירום.

רונית שניר: היום, כשאני עושה קייטנה לילדי צוותים רפואיים בחדרה, כמו שתיכף נראה, ההסעות לפעילות הזאת, אלה הוצאות שהתנועה מקיימת.

רונית שניר: אם אני רוצה להפעיל מד"צים ליישוב ולהביא את הש"שין שלהם לשם, זו הסעה שאני מוציאה עליה כסף היום.

רונית שניר: האם יכול להיות תקציב לפעילות החירום הזאת?

רונית שניר: בסופו של דבר אלה משימות לאומיות, שאלפי מתנדבים של תנועת הנוער פועלים בהם היום.

רונית שניר: זו בעיניי המחויבות שאנחנו דרושים לה מהמדינה היום, ואני אשמח להראות.

רונית שניר: העלינו לשיחה מדריכים, ש"שינים שנמצאים כעת בפעילות בחדרה, והם ישמחו להביא את נקודת המבט של השטח, שתוכלו לראות את הפעילות בעיניים ולשאול אותם.

ניצן הורוביץ: בואו נשמע מישהו אחד מהם.

רונית שניר: מיקה אייזנשטיין.

ניצן הורוביץ: היא ש"שינית, מדריכה.

רונית שניר: היא ש"שינית שלנו.

ניצן הורוביץ: מה היא מפעילה?

רונית שניר: - - - בקייטנה בחדרה.

ניצן הורוביץ: איזה קייטנה?

רונית שניר: קייטנה לילדי צוותים רפואיים.

מיקה אייזנשטיין: שלום לכם, בוקר טוב, אתם בשידור לכנסת.

מיקה אייזנשטיין: תספרו לנו מה אתם עושים בדיוק?

עומר חן: אנחנו כרגע בקייטנה בחדרה, מפעילים שבעה ילדים של רופאים.

מיקה אייזנשטיין: ביום-יום אנחנו קומונרים בקיבוצים בגליל העליון.

מיקה אייזנשטיין: כל אחד מאתנו על שני קיבוצים.

עומר חן: עכשיו אנחנו גרים בחדרה.

עומר חן: במקור אנחנו גרים בקיבוץ שמיר, זה בשנת השירות שלנו, אבל עכשיו בחדרה, בגלל שאנחנו עובדים בקייטנות ביום-יום.

עומר חן: אנחנו שמונה – ארבעה עושים קייטנה בגן מסוים, אנחנו ארבעה שעושים בגן אחר, שתי משמרות של בוקר וצוהריים, שבעה ילדים עם מסכות וכפפות כל הזמן, שומרים על ההנחיות, ומביאים את הרוח של תנועת הנוער לילדים, עושים להם משחקים, שרים אתם שרים - - - לפני האוכל, ודואגים לשמור על קודים של קבוצה, שזה אחד מהקודים של התנועה שלנו.

ניצן הורוביץ: אלה ילדים של צוותים רפואיים.

ניצן הורוביץ: אתם עושים את זה כדי שההורים יוכלו לעבוד בעבודה שלהם?

ניצן הורוביץ: זה הרעיון?

עומר חן: לגמרי.

מיקה אייזנשטיין: לא רק אנחנו.

מיקה אייזנשטיין: יש יותר מ-20 רשויות שזה מה שקורה בהן עכשיו.

מיקה אייזנשטיין: הבוגרים שלנו התחילו לעשות את זה כבר לפנינו, כמו שרונית אמרה, עוד ממש בשבוע הראשון.

מיקה אייזנשטיין: בנוסף, אני ועומר עכשיו במשמרת מ-07:30 עד 12:00, ואחר כך נמשיך מהבית לעשות את הפעילות המקוונת בקנים שלנו.

עומר חן: נכון.

עומר חן: התחלנו הרבה מאוד לפני.

עומר חן: אנחנו רק שבוע עכשיו בחדרה, אבל את הפעילות המקוונת כבר התחלנו מרגע שבו השגרה שלנו הפכה משגרה של להגיע לקיבוצים ביום-יום לשגרה שהיא בבית ודרך המחשב, שזה גם אנחנו וגם מדריכים שאנחנו מפעילים.

עומר חן: הם לגמרי אתנו בזה, וזה מרגיש כמו שליחות, גם להפעיל את הנוער דרך המחשב, להתעסק אתו ולשמוע אותו, ולראות אותו דרך המחשב וגם מפגש עם החניכים פה, עם הילדים של הרופאים, זה גם מרגיש ממש כמו משימה לאומית, שאנחנו עובדים פה עם ילדים, ובאותו זמן ההורים שלהם עובדים, עוזרים להציל חיים.

ניצן הורוביץ: מאה אחוז.

ניצן הורוביץ: חבר'ה, באמת היה כיף לשמוע אתכם.

ניצן הורוביץ: אתם עושים עבודה מהממת.

ניצן הורוביץ: תודה מיקה ועומר.

מיקה אייזנשטיין: יש לנו מסר שהיינו רוצים להעביר בכללי לאנשי ונשות חינוך, בעיקר למורים, אולי רגע לשחרר מהחומר שצריך ללמד ולהתרכז בנפש של הילדים.

מיקה אייזנשטיין: זה משהו שאנחנו עושים, ואנחנו מזהים שממש צריך לעשות אותו עכשיו.

ניצן הורוביץ: צודקים לגמרי.

ניצן הורוביץ: חבר'ה, תודה.

ניצן הורוביץ: חזק ואמץ.

ניצן הורוביץ: רונית, חזרה אלייך לסיכום העניין הזה, רונית שניר, מזכ"לית השומר הצעיר.

ניצן הורוביץ: ראינו פה למשל דוגמה של פעילות שאתם עושים, קייטנה לילדי צוותים.

ניצן הורוביץ: תמקדי מה זה מטיל עליכם מבחינת עלויות וצורך בתמיכה.

ניצן הורוביץ: רונית שניר.

ניצן הורוביץ: בבקשה, משפט אחרון.

ניצן הורוביץ: סיכום.

רונית שניר: קודם כול, כל השגרה של תקנת שנת השירות, של קומונות כמו ששמענו, של אש"ל שהם מקבלים ונסיעות, אנחנו ממשיכים לשלם באופן רגיל.

רונית שניר: מעבר לזה, יש פה הוצאות נוספות, אני חייבת להגיד: הרבה מאוד על ציוד מיגון, כדי שהחבר'ה האלה, שמתנדבים בקייטנות, יוכלו לשמור על עצמם כמה שיותר, על אף הסיכון.

רונית שניר: דבר שני, הרבה מאוד הוצאות של נסיעה, כי אנחנו לא יכולים להשתמש בתחבורה הציבורית כמו בשגרה, אז הרבה מאוד מוניות והסעות שמובילות אותנו לשם, למוקדים שבהם אנחנו מתנדבים.

רונית שניר: מעבר לזה, כמובן הוצאות מזון ודברים כגון אלה.

רונית שניר: אני חושבת שההוצאה המרכזית ביותר היא תהיה הוצאות של ציוד מיגון והוצאות של הסעות.

רונית שניר: מבחינתנו זו הוצאה גדולה.

רונית שניר: תחשבו שבמגבלות, אפילו אם אנחנו מוציאים רכבים של התנועה, לצאת עם שני אנשים ברכב במקום רכב מלא זה כמה וכמה נסיעות כדי להביא את המדריכים האלה לנקודה.

רונית שניר: אלה באמת הוצאות גדולות מאוד.

ניצן הורוביץ: זה ברור, רונית.

ניצן הורוביץ: תודה וכל הכבוד לשומר הצעיר.

ניצן הורוביץ: עומר ינקלביץ', בבקשה.

עומר ינקלביץ': חשוב לי להודות לצוותים מקרב לב.

עומר ינקלביץ': אני חושבת שהדקה וחצי שדיברו פה בני הנוער עשתה את שלה, ואנחנו רוצים להודות לכם כולנו.

עומר ינקלביץ': אנחנו פה בכנסת, אתם עושים את העבודה האמיתית ויישר כוח גדול לכם.

עומר ינקלביץ': לגבי מה שדיברנו על האוצר, בלי תוכנית רלוונטית אין פה הרבה משמעות לשבת עם האוצר.

עומר ינקלביץ': צריך להכין תוכנית מסודרת ורלוונטית ולגשת איתה לאוצר.

עומר ינקלביץ': ואני מבקשת ממשרד החינוך לייצר את התוכנית הזאת.

עומר ינקלביץ': אנחנו צריכים אסטרטגיה מסודרת של חזרה לשגרה ושל ההתמודדות עכשיו, וכדאי לעשות את זה בהקדם.

עומר ינקלביץ': אני מבקשת לומר דבר שלא דיברנו לגביו, וזה על בסיס הדיון הראשון שלנו לגבי ילדי החינוך המיוחד.

עומר ינקלביץ': הם לא מקבלים בשלב הזה את הפעילות הבלתי פורמלית, וצריך למצוא גם לדבר הזה פתרון.

עומר ינקלביץ': בהמשך לדבריה של חברתי פה לגבי האוכלוסיות המודרות והפריפריאליות, אז כן, יש את החרדים, יש גם את הבדואים ויש גם את הדרוזים, שאין להם נגישות, וצריך למצוא להם פתרונות.

עומר ינקלביץ': תודה רבה.

ניצן הורוביץ: איריס האן, מנכ"לית החברה להגנת הטבע.

ניצן הורוביץ: אחריה – חברת הכנסת קטי שטרית.

עומר ינקלביץ': האם יש החרגה בתקנות?

עומר ינקלביץ': אנחנו דמים בתקנות הרגילות, האם נתבקשה החרגה לתקנות חריגות כי אנחנו בתקופה חריגה?

ניצן הורוביץ: אנחנו אמרנו את זה, וזה התבקש.

ניצן הורוביץ: הוא כבר התייחס לזה.

ניצן הורוביץ: אני מבקש לא להתפרץ, גם ככה קשה לנהל דיון בצורה הזאת.

ניצן הורוביץ: איריס האן, מנכ"לית החברה להגנת הטבע.

אורלי ליימן עיני: אני רק אגיד שהצטרפתי לשיחה.

אורלי ליימן עיני: אני מאגף התקציבים, ממשרד האוצר.

ניצן הורוביץ: תודה לך.

אורלי ליימן עיני: לא הוזמנו לשיחה.

אורלי ליימן עיני: סיימתי שיחה אחרת במקום, אני אשמח אם תפנו אליי שאלות - - -

ניצן הורוביץ: מאה אחוז.

ניצן הורוביץ: יש כמה שאלות.

ניצן הורוביץ: תקשיבי בינתיים לדוברים, ונפנה אלייך בהמשך.

ניצן הורוביץ: תודה.

ניצן הורוביץ: איריס האן, בבקשה.

איריס האן: תודה רבה.

איריס האן: תודה על הדיון החשוב והמשמעותי ותודה על זכות הדיבור.

איריס האן: אני אציג בקצרה את המטרה, היעד מבחינתנו, את הקושי העיקרי שאנחנו נתקלים בו, וארבע דרכים שבהן אנחנו מקווים לקבל מענה ופתרון.

איריס האן: מבחינתנו המטרה, כמו הדוברים הקודמים, היא באמת להיערך ליום שאחרי.

איריס האן: וכמו בתחומים אחרים במשק, מה שנדרש זה לשמור את התשתית, התשתית לפעילות הלא פורמלית, לחינוך הלא פורמלי.

איריס האן: אצלנו כמובן זה פעילות חינוכית, חוגי סיור, פעילות בחברה הערבית – כל מה שקשור ביציאה החוצה.

איריס האן: כמו שדיברו החבר'ה הצעירים לפניי, זה הנשמה, האוויר, וזה לא מותרות, כמו שנאמר קודם.

איריס האן: והתשתית בתחום הזה של הפעילות החינוכית הלא פורמלית, התשתית היא ההון האנושי – המדריכים, הרכזים, כל מי שעובד, עובד עם הילדים ועובד עם הנוער.

איריס האן: אז היעד הוא לשמור את התשתית האנושית, את ההון האנושי ליום שאחרי.

איריס האן: הקושי העיקרי, מעבר לקשיים הכלכליים שהוזכרו כאן – הקושי העיקרי שאנחנו נתקלים בו הוא הפער הצפוי, כפי שאנחנו רואים את הדברים עכשיו, תקופה שבה מסתיימת תקופת הזכאות לדמי אבטלה של העובדים הרבים שהוצאנו לחל"ת – מדריכים, רכזים, כל עובדי ההדרכה, כמה מאות בחברה להגנת הטבע – לבין המועד שבו אנחנו סבורים שנחזור לפעילות, שכמובן יש אי-ודאות בעניין הזה, אבל אנחנו צופים שיהיה פער.

איריס האן: רוב ההון האנושי בתחום הזה או חלק גדול ממנו הוא אנשים צעירים.

איריס האן: תקופת הזכאות שלהם לדמי אבטלה היא קצרה, ואנחנו חוששים שאם המצב הזה יימשך, כל ההון האנושי הזה שאנחנו משקיעים בו שנים רבות, יום-יום, יתפזר לנו, ייעלם, וביום שאחרי הוא כבר לא יהיה אתנו.

איריס האן: כדי שנוכל לשמור את התשתית הזאת אנחנו מבקשים סיוע ותמיכה בכמה דברים.

איריס האן: אנחנו רואים כמובן בעבודה שלנו תשתית שהיא תשתית חיונית.

איריס האן: נאמר קודם שהיציאה החוצה היא לא מותרות, זה משהו שאני גם מקווה, בהתייחס גם לשלוש התקופות שהוזכרו קודם של החזרה לשגרה, שזו תהיה אחת הפעילויות הראשונות שתתאפשר.

איריס האן: היציאה החוצה כמובן בקבוצות קטנות, בטבע, מרוחקים אחד מהשני, אבל שזה יהיה משהו שנוכל לחזור אליו בהקדם.

איריס האן: הסיוע שאנחנו צריכים הוא בארבעה מישורים: האחד, הסיוע לנו, כמעסיק, לשלם לעובדים, להחזיר עובדים למעגל העבודה באופן מקוון, בכל דרך שתהיה, כדי לא לאבד את העובדים הללו, כדי לא לאבד את ההון האנושי הזה, ושלא נעמוד ביום שאחרי בלי מדריך.

איריס האן: הדבר השני, והוא נאמר כאן על ידי קודמיי, אני מצטרפת אליו, תקנות התמיכה.

איריס האן: תקנות התמיכה מותנות בפעילות, אנחנו נספרים ונמדדים לפי פעילות.

איריס האן: אנחנו עושים פעילות מקוונת, אבל היא מוגבלת.

איריס האן: יש מסמך של משרד המשפטים, שהוזכר קודם, לגבי ההגמשה של הפרשנות של התקנות.

איריס האן: זה קריטי, זה חיוני.

איריס האן: בלי ההגמשה של התקנות אנחנו, כמלכ"ר, כארגון, פשוט לא נשרוד את התקופה הזאת בפעילות החינוכית.

איריס האן: הדבר הראשון זה החזרת עובדים, כדי לסגור את הפער בין החל"ת לבין החזרה לעבודה, הדבר השני, הגמשת התקנות.

איריס האן: חזרה לפעילות, כל פעילות – זה נאמר קודם על ידי קודמיי – גם מפעלי קיץ, גם אסטרטגיות שונות לחזרה לשגרה.

איריס האן: אנחנו, החברה להגנת הטבע, נשמח לשתף פעולה בכל רעיון שיעלה ליום שאחרי, בהתאם לשלוש התקופות שהוזכרו קודם, כי הדבר שאנחנו רוצים יותר מכל, זה לא כסף, אלא לחזור לפעילות.

איריס האן: והדבר האחרון, שאולי מצומצם יותר, אבל אני כן מניחה שהוא משמעותי, גם לעמותות נוספות שנמצאות כאן, זה פטור מארנונה או סיוע בכל דרך אחרת, שתסייע לנו כמלכ"ר לשרוד את התקופה הזאת, עם היכולת, החוסן והאפשרות לחזור למה שאנחנו עושים, במהרה בימינו, לאהוב את הטבע, לטייל בטבע ולחנך עוד דורות של ילדים לאהבת הארץ ולשמירה עליה.

איריס האן: תודה.

ניצן הורוביץ: תודה איריס, וכל הכבוד על הפעילות בשגרה ובחירום.

ניצן הורוביץ: כולם אוהבים את החברה להגנת הטבע.

ניצן הורוביץ: תודה, איריס.

ניצן הורוביץ: חברת הכנסת קטי שטרית בזום.

ניצן הורוביץ: בבקשה, קטי.

קטי קטרין שטרית: תודה.

קטי קטרין שטרית: ראשית, אני רוצה לשבח ולהלל, חד-משמעית להלל את העשייה הנהדרת של ארגוני הנוער ושל תנועות הנוער, בעיקר בשכונות ובעיירות הפיתוח, ששם ממש נדרשת עבודה, והתרומה הרבה של הפעילות שלהם ניכרת בכל מקום.

קטי קטרין שטרית: לגבי השכונות ועיירות הפיתוח שכרגע נמצאים במצב קשה מאוד, ואני מגדירה "קשה מאוד" בגלל הבתים הקטנים, הצפיפות, משפחות מרובות ילדים וחוסר עשייה בבית, זה יוצר בעיות רציניות ביותר.

קטי קטרין שטרית: ולכן אני מציעה הצעה, שאם אפשר יהיה להמשיך פעילות, או מקוונת או אפילו פעילויות בטלפון, באמצעים אחרים, כדי להמשיך את הפעילות השוטפת של אותם ילדים שהיו מגיעים אחת לשבוע, אחת לשבועיים, שזה דבר מעולה.

קטי קטרין שטרית: דווקא אותן אוכלוסיות חלשות, שם הבעיה הרצינית.

קטי קטרין שטרית: אני לא דואגת לאוכלוסיות אחרות, כי אני בטוחה שנעשית עבודה גם משפחתית וגם של תנועות הנוער והארגונים.

קטי קטרין שטרית: דבר נוסף, האם יש לכם תוכנית אסטרטגית של יציאה מהמשבר?

קטי קטרין שטרית: רצוי שתעשו אותה בשיתוף פעולה עם הארגונים, בכדי לדעת את הצרכים מהשטח.

קטי קטרין שטרית: כמי שהייתה פעם ראש המטה של שר החינוך, לפעמים אנחנו נמצאים במצב כזה שאנחנו לא כל כך יודעים מה קורה בשטח.

קטי קטרין שטרית: ולכן דווקא מתוך הארגונים הייתי מבקשת את התוכנית, בשיתוף פעולה יחד עם אותם ארגונים שעושים עבודה בשטח.

קטי קטרין שטרית: להקשיב להם, לשמוע מה הצרכים ליום שאחרי המשבר, וכמובן להצמיד את זה גם לתוכנית תקציבית.

קטי קטרין שטרית: תודה.

ניצן הורוביץ: תודה.

ניצן הורוביץ: תודה, חברת הכנסת קטי שטרית.

ניצן הורוביץ: את צודקת, אני מצטרף לדברייך.

ניצן הורוביץ: עוד מעט נחזור לאנשי משרד החינוך וננסה גם לחדד את העניין הזה לתוכנית ליציאה מהמשבר, כי כולנו רוצים להגיע לשם ולהגיע לשם טוב.

ניצן הורוביץ: נשמע עכשיו את נציגת ההורים, את צופית גולן, יושבת-ראש הנהגת ההורים העירונית ברחובות.

ניצן הורוביץ: בבקשה.

ניצן הורוביץ: רשות הדיבור שלך.

צופית גולן: תודה רבה.

צופית גולן: קודם כול, בוקר טוב ותודה רבה על זכות הדיבור.

צופית גולן: אנחנו רוצים להפנות את תשומת לב הוועדה לתחומים נוספים של החינוך הבלתי פורמלי ולפן הכלכלי, מבחינתנו ההורים.

צופית גולן: קודם כול, לחוגים.

צופית גולן: אנחנו מבקשים שיפסיקו את הגבייה החל מחודש אפריל, ולבדוק כיצד ניתן לזכות במיידי עבור החודשים שלא התקיימה בהם פעילות, אם לא ניתן לבטל חיובים.

צופית גולן: אנחנו מבקשים לאפשר ביטול רישום של החוגים עד סוף מאי ולא עד סוף מארס, כמו שהיה מקובל, ולקבל החזר מלא על שירותים שלא נצרכו, ולאפשר להורה, אם תהיה השלמה של החוג, או הפעילות שהוא נרשם אליה, לבחון האם הוא מעוניין לצרוך אותה או לקבל זיכוי כספי, כי השלמה כנראה תהיה ביולי, או באוגוסט, ולא בהכרח ההורה ירצה.

צופית גולן: אנחנו גם מבקשים שתהיה סגירה של החשבון בתוך שבועיים מרגע החזרה ללימודים, סיום שנת הלימודים, מה שלא יהיה.

צופית גולן: לגבי תנועות הנוער, יש גם החלק היחסי של העלות שלנו, ההורים, בדמי ביטוח, חברות וכו'.

צופית גולן: הילדים כרגע לא נהנים מהפעילויות האלה, לא כולם יכולים לצרוך אותם בזום, לא לכולם זה מתאים, ועבור חלק מההורים ההוצאה הזאת היא מאוד מאוד גדולה, כי יש תנועות נוער שהעלות בהן היא מאוד מאוד גבוהה.

צופית גולן: נושא נוסף שהוא חשוב לנו זה הצהרונים, שגם הוא סוג של חינוך בלתי פורמלי.

צופית גולן: יש הסכם עם המש"מ בנוגע להפסקת חיובים לחודש אפריל, וצריך לוודא קודם כול שהוא מתקיים בכל הרשויות, ושככל שתימשך פה ההשבתה הוא יימשך גם לחודשים הבאים, גם פה לבטל את הרישום עד סוף מאי, ולא עד סוף מארס, כמו שהיה מקובל.

צופית גולן: לבטל רישום לשנה הבאה ולקבל החזר על מקדמות, אם שולמו, וגם פה, סגירה של חשבון בתוך שבועיים, מרגע שאנחנו מבינים איפה אנחנו עומדים.

צופית גולן: הכסף הזה הוא מאוד מאוד קריטי להורים, וחשוב לנו לקבל אותו.

ניצן הורוביץ: תודה, צופית גולן, יו"ר הנהגת ההורים ברחובות.

ניצן הורוביץ: בהחלט נקודות חשובות.

ניצן הורוביץ: נשמע התייחסות של משרד האוצר, כי זה חוזר על עצמו, גם השיפוי על המסעות ומפעלי הקיץ וההחזרים להורים, וגם פיצוי על רישום לחוגים ודברים מהסוג הזה, וכמובן תמיכות וכו'.

ניצן הורוביץ: אורלי ליימן, שלום לך.

ניצן הורוביץ: בבקשה.

אורלי ליימן עיני: רוב ענייני ההחזרים של התשלומים, שהתייחסת אליהם, הם סוגיות בין ההורים לבין החברות, ספק, תלוי בנושא.

אורלי ליימן עיני: צהרונים זה הרבה פעמים הרשויות המקומיות.

אורלי ליימן עיני: כל נושא באופן פרטני.

אורלי ליימן עיני: מבחינה תקציבית אין פה כל כך עניין שלנו.

אורלי ליימן עיני: משרד החינוך הוציא הנחיות ברורות לגבי תשלומי הורים שקשורים למוסדות חינוך, שזה בסמכותו.

אורלי ליימן עיני: מעבר לזה, כל התקשרות היא בהתאם לחוזה ההתקשרות הפרטני.

ניצן הורוביץ: למשל, הורים שילמו על המסעות לפולין, אלה תשלומים כבדים, אלפי שקלים לילד, והמסעות בוטלו השנה.

ניצן הורוביץ: אמר לנו נציג משרד החינוך, חגי, שהוא פונה אליכם כדי להבין איך הם אמורים להחזיר את הכסף הזה.

ניצן הורוביץ: נאמר, תנועה כמו דרור ישראל, או בית ספר שגובה כספים, וכבר שילמו על טיסות ושילמו לספקים, וצריך להחזיר כסף להורים, כי מי ששילם על משהו שלא מתקיים צריך לקבל את הכסף חזרה, נדרש פה שינוי, ופה אתם נכנסים לתמונה.

אורלי ליימן עיני: אני בהחלט מבינה את המורכבות, בעיקר סביב הנושא של המסעות לפולין, שמדובר בסכומים - - -

ניצן הורוביץ: לא רק.

ניצן הורוביץ: יש גם כל מיני דברים אחרים, אבל זאת דוגמה.

אורלי ליימן עיני: הסיטואציה התקציבית, אני חושבת, ברורה לכולם.

אורלי ליימן עיני: אנחנו נמצאים באמצע משבר, אנחנו כל הזמן במיפוי של הצרכים אל מול התקציבים השוטפים.

אורלי ליימן עיני: יש תקציבי עתק שהולכים לבריאות, גם לחינוך יש תקציבים נוספים שצריכים להגיע.

אורלי ליימן עיני: אנחנו כל הזמן בבחינה מתמדת.

אורלי ליימן עיני: כרגע עוד אין התייחסות ספציפית לפיצויים לנושאים פרטניים מעבר לתשלומים שהמשרד הפסיק כלפי החברות השונות.

ניצן הורוביץ: תצטרכו לבחון את העניין הזה, כי פה יש לנו המון פניות.

ניצן הורוביץ: מדובר בתנועות, ארגונים, ארגוני נוער, גופים, עמותות, רשויות מקומיות, אין-ספור של גופים שמפעילים פעילויות.

ניצן הורוביץ: אנשים שילמו על פעילויות, כולל כבר לפעילויות קיץ, שכנראה חלקן יתבטלו, ואנשים צריכים את הכסף חזרה.

אורלי ליימן עיני: הנושא ממשיך להיות בבחינה.

אורלי ליימן עיני: אני אדגיש שיש פה גם סוגיות תקציביות של משרד החינוך שהוא צריך לבחון, יש פה גם סוגיות משפטיות בהקשר של כל החוזים שצריך לבחון, ויש פה גם סוגיות תקציביות שאנחנו בוחנים ביחד עם המשרד באופן תדיר.

ניצן הורוביץ: תישארי אתנו בדיון כי ייתכן שנפנה אלייך שאלות נוספות.

ניצן הורוביץ: בעניין הזה, אני חייב להגיד, התשובה לא מספקת, כי יש כאן בעיה גדולה ואמיתית, וצריך לפתור אותה, וגופים כמו תנועות נוער, גם ככה לא נהנים מרזרבות, ואם הם עכשיו יצטרכו לעשות החזרים על תשלומים שהם כבר שילמו והם יצטרכו לחזור להורים, הם עלולים לקרוס.

ניצן הורוביץ: נמשיך.

ניצן הורוביץ: נשמע עוד נציג של ארגון חשוב, עופר נוימן, ארגון הנוער הגאה, איגי.

ניצן הורוביץ: שלום עופר, בוקר טוב, טוב לראותך אותך.

ניצן הורוביץ: עופר, בבקשה.

עופר נוימן: האמת שלראות אותך יושב בכיסא יו"ר הוועדה זה כיף גדול.

ניצן הורוביץ: חן חן.

עופר נוימן: גם אם אני חושב על זה בעיניים של הנוער שלנו, הנוער הגאה, אני חושב שלראות את ניצן הורוביץ יושב בראש ועדה זה דבר שהוא מרגש.

ניצן הורוביץ: חן חן.

עופר נוימן: המציאות היא מציאות מאוד מאוד מאוד בעייתית, כשאנחנו באים להתעסק בנוער שמטבעו הוא נוער קצה, נוער שוליים, נוער בסיכון, איך שתבחרו לקרוא לו.

עופר נוימן: נוער להט"בי – כל מחקר יוכיח שכל כולו לצערי עדיין הוא נוער בסיכון.

עופר נוימן: החצר האחורית של הקורונה חוטפת מכה איומה וקשה עליה – איך אוהבים היום להגיד?

עופר נוימן: "אקספוננציאלית" – אקספוננציאלית.

עופר נוימן: במקרה הלהט"

עופר נוימן: בופוביה בתוך הבית: ההשפלות, המכות, איומים בהתאבדות.

עופר נוימן: לצערי הרב אנחנו מטפלים בחמישה מקרים של הגעה לאשפוז פסיכיאטרי בשבועיים האחרונים מהקבוצות החרדיות והערביות שלנו.

עופר נוימן: העולם הזה, לפעמים אפשר לטעות שכולנו נהנים מאימוני זום ומשיחות בזום לקראת הפסח, אבל יש נוער שיושב בבית, חוטף מכות, חוטף השפלות, סגור בחדר, לא יכול להשתתף.

עופר נוימן: מבחינתי זו משימה דרמטית מאוד בשבועות האחרונים.

עופר נוימן: העברנו את כל מערך הפעילות שלנו לזום ומשתתפים בו בסביבות 1,500 ילדים בשבוע, אבל אנחנו יודעים משיחות של המדריכים שלנו, בעיקר באוכלוסיות הערביות, החרדיות והדתיות – אנחנו שומעים מצוקה נוראית של מי שהבית עבורו הוא פשוט בית כלא.

עופר נוימן: יש איזה פער מוזר.

עופר נוימן: משרד החינוך עושה לתחושתי לילות כימים כדי להתייצב ולהתגייס לסיטואציה, ראיתי שחגי גרוס פה, אני לא יודע אם הוא מאזין, אבל אני חושב - -

ניצן הורוביץ: הוא מאזין.

עופר נוימן: - - שמה שקורה מבחינת משרד החינוך והיכולת לעמוד, לפחות בתחושה שלי, לצד הארגונים בשלב הזה זה דבר חשוב ונכון.

עופר נוימן: בתוך כל זה קיבלנו בשורה מאוד מאוד מאוד לא מוצלחת ממשרד הרווחה, שהודיע לנו שהוא יקצץ, לפחות בחודש אפריל, אם לא קדימה, באופן משמעותי את כל ההתקשרויות שהוא עשה, שהן התקשרויות חוזיות מאוד מאוד רציניות, ואנחנו מתכוונים לעשות כל מה שניתן, כדי שהרבה כסף עבורנו, ובואו נגיד את האמת, מעט כסף עבור המדינה, לא ילך דווקא מהראש ומהלב של נוער שחווה עכשיו חוויה מאוד טראומתית בשבועות האחרונים.

ניצן הורוביץ: מי הגורם שאמרת שהודיע לכם על קיצוץ?

עופר נוימן: לא רק לנו.

עופר נוימן: לכל העמותות שעובדות עם משרד הרווחה.

עופר נוימן: שני חוזרי מנכ"ל ומכתבי רמ"ט, שמודיעים על קיצוצים משמעותיים מאוד בחודש אפריל.

עופר נוימן: אני מקווה שתהיה התעשתות, כי על מארס הייתה התעשתות.

עופר נוימן: הודיע לנו במארס על קיצוץ, התעשתו ואמרו: הבנו, אתם עושים את כל מה שאתם צריכים, גם עכשיו בתוך החוזים, אנחנו מאוד מקווים שגם באפריל תהיה הבנה מחודשת של המציאות.

עופר נוימן: תודה.

ניצן הורוביץ: תודה לעופר נוימן, מנכ"ל איגי, תמשיכו לעשות עבודה טובה.

ניצן הורוביץ: נשמע את משרד העבודה והרווחה לפני שמפצלים אותו לשני משרדים, הבנתי לפי המשא-ומתן.

אורלי פרומן: ניצן, אני מחכה.

ניצן הורוביץ: אורלי פרומן, בבקשה.

ניצן הורוביץ: ואז נעבור למשרד העבודה והרווחה.

אורלי פרומן: כמו שאנחנו שומעים, חשוב שכל הגורמים שאתנו, גורמי הממשלה, יבינו שהפעילויות שאנחנו מדברים עליהן, מה שנקרא "החינוך הבלתי פורמלי", שהן לא רק הנשמה היתרה של החינוך, הן עמודי החוסן של החברה והקהילה, והן חלק מובנה מחינוך ילדי ישראל.

אורלי פרומן: זה לא שונה מהחינוך הפורמלי, הילד הוא אותו ילד.

אורלי פרומן: נהפוך הוא, האמצעים והכלים שיש לחינוך הבלתי פורמלי הם המפתח לקידום אוכלוסיות ולצמצום פערים.

אורלי פרומן: לצערי גם בשגרה הם לא מצליחים להגיע לכלל ילדי ישראל, אבל זה בהחלט היעד.

אורלי פרומן: וחשוב כאשר מדברים על קיצוצים ועל תמיכות או מקדמות שלא מגיעות בזמן, חגי נקב ב-84 מיליוני שקלים – חגי, זה אולי הרבה כסף, אבל זה לא מספיק כסף כדי לטפל בנפש של הילדים, בתחום הכי חשוב לקידומם האישי.

אורלי פרומן: וזה משפיע כמובן על היכולת הלימודית שלהם אחר כך בשעות הבוקר בבתי ספר.

אורלי פרומן: ארבע נקודות קצרות: האחת, מנהל מחלקת הנוער ועובדיו, שכבר נגעו בזה, הם חייבים להיות עובדים חיוניים, אם אנחנו מבינים את חשיבות הפעילויות שלהם, וברשויות החלשות זה לא קורה.

אורלי פרומן: ודווקא שם צריך סיוע מיוחד, במיוחד בתקופה כזאת כמו בכל ימות השנה.

אורלי פרומן: השנייה, זה הילדים עם הצרכים המיוחדים והאוכלוסיות המיוחדות, כמו למשל מה שעופר נוימן נגע בו.

אורלי פרומן: צריך דגש בתקופה הזאת, ואני קוראת למקבלי ההחלטות להחזרה מיידית לפעילות אמיתית, הן פורמלית והן בלתי פורמלית, של האוכלוסיות בעלות הצרכים המיוחדים.

אורלי פרומן: הנזק המצטבר שקורה בתקופה הזאת, שהם לא מקבלים כמו הילדים הרגילים, לא את ההוראה המקוונת ולא את הטיפולים, וכבר דיברנו על זה, קל וחומר הפעילויות האלה, הבלתי פורמליות.

אורלי פרומן: חייבים בתנאי ההגנה הנדרשים להחזיר במיידית את הפעילות לילדים עם הצרכים המיוחדים ולאוכלוסיות המיוחדות.

אורלי פרומן: השלישי, זה כל הנושא של פעילות חודשי הקיץ.

אורלי פרומן: אדוני היושב-ראש, אני מבקשת שנקבל תוכנית מסודרת, שהיא יחידה אחת.

אורלי פרומן: החינוך הפורמלי והחינוך הבלתי פורמלי, מגיל הגן עד סוף התיכון, לפעילות חודשי הקיץ, יולי-אוגוסט מלא.

אורלי פרומן: אני מזהירה ומזכירה זה מותנה ומתנה את חזרת המשק לפעילות רגילה.

אורלי פרומן: ודבר רביעי ואחרון.

אורלי פרומן: אני מבקשת נתונים כמה ילדים ובני נוער נהנים בתקופה הזאת מהפעילויות שתוארו עד כה, מה מידת הפיקוח שיש על הפעילויות הווירטואליות, צריך לכמת גם את הכסף, על מה מדובר, כמה קיצצו, כמה צריך להוסיף, כמה מדובר בנושא של פיצוי.

אורלי פרומן: אנחנו חייבים מול האוצר וועדת הכספים לדבר במספרים שאנחנו יודעים, לא רק באמירות כלליות.

אורלי פרומן: דבר אחרון.

אורלי פרומן: תודה רבה לכל אנשי החינוך הבלתי פורמלי באשר אתם, מהמשרד עד השטח, על כל הפעילות הברוכה שאתם עושים למען ילדי ישראל.

ניצן הורוביץ: תודה, חברת הכנסת אורלי פרומן.

ניצן הורוביץ: אנחנו עוד נחזור לנציג משרד החינוך עם הנקודות הטובות שלך.

ניצן הורוביץ: נציג משרד הרווחה, נחום עידו.

ניצן הורוביץ: נחום, שלום לך, בוקר טוב.

נחום עידו: שלום, בוקר טוב לכם.

ניצן הורוביץ: העלה כאן עופר נוימן, מאיגי, אבל זה דבר שגם נכון לגבי ארגוני נוער אחרים, את הנושא של קיצוץ תקציב אפריל.

ניצן הורוביץ: נשמח לשמוע את ההתייחסות שלך לנושא הספציפי הזה ובכלל.

נחום עידו: באופן כללי, הקביעה של המשרד שלנו הייתה שבכל השירותים שלא ניתנים או שניתנים בצורה מקוונת, הפחתנו את העלות, זאת אומרת, את ההשתתפות של המשרד שלנו.

נחום עידו: המשרד שלנו ירד אפילו עד 15% למקרים שבהם ברור לחלוטין שהשירות נסגר לחלוטין, הוא שירות שניתן רק בצורה מקוונת.

נחום עידו: החלטת המנכ"ל הייתה לתת לכולם רק 40% ולא יותר מזה.

נחום עידו: אנחנו פתוחים לזה שיש שירותים שאולי ניתנו ברמות כאלה ואחרות ברמות גבוהות יותר, לאפשר להם.

נחום עידו: בשלב הזה, אחרי כל הבדיקות שנעשו על ידי הנהלת המשרד שלנו, ההחלטה הייתה לאפשר 40% בלבד, למי שפועל בצורה מקוונת בלבד.

ניצן הורוביץ: נחום, אתה מבין פה את הקושי.

ניצן הורוביץ: כשאתם מקצצים 60% מהתקציב של ארגונים כאלה, שהם כן מקיימים את הפעילות הזאת, הווירטואלית, וכן מדריכים שלהם עובדים, וכן מכינים מערכי שיעור, חוגים וכו', זה קולע אותם לקושי פשוט בלתי אפשרי.

ניצן הורוביץ: הם לא יוכלו להשתקם אחר כך במצב כזה.

נחום עידו: אנחנו מדברים על סכומים אדירים של כסף, וההתקשרויות של המשרד שלנו הן במאות מיליוני שקלים, אפילו יותר ממיליארדים בעניין הזה, והיינו צריכים לעשות סדר בכל השירותים הללו, ולקבוע אלו שירותים באמת ניתנים בצורה כזאת שאנחנו יכולים לתת כסף ובאלו פחות.

נחום עידו: ייתכן שהשירות הזה במקרה נפגע, או שירותים אחרים נפגעו, ואנחנו כמובן פתוחים לעשות עוד מחשבה ועוד חשיבה לגבי הדברים הללו.

נחום עידו: בהחלט יש כוונה שהנספח הזה, שהיה בחוזר המנכ"ל האחרון, ישתנה בהמשך בהתאם לאופי השירותים שניתנים.

ניצן הורוביץ: פה אנחנו מדברים על ארגונים שעוסקים למשל בנוער שהוא בדרגות סיכון מסוימות, והמערכת הזאת, הווירטואלית, הקשר הזה עם הארגון, עם המדריכים, איזה סדר של פעילות, הוא חיוני, פשוט חיוני.

נחום עידו: העלות של קשר וירטואלי היא לא אותה עלות של קשר שאתה עושה פיזית.

נחום עידו: זאת אומרת, אנחנו לא נחזיק את הבתים ואת הדברים האלה.

נחום עידו: נכון שזאת עלות מסוימת שצריך לספוג, אבל העלות היא לא אותו דבר, וכאשר מדובר פה על הוצאה של כל כך הרבה עובדים לחל"ת, לא ייתכן שהמדינה גם תממן את החל"ת בצד דמי אבטלה וגם תממן את העובדים כשהיא נותנת להם את הכסף, אבל הם בעצם הוצאו לחל"ת.

נחום עידו: לצערנו הרב בהרבה מאוד ארגונים הרבה מאוד אנשים הוצאו לחל"ת, המדינה מצד אחד מממנת אותם בדמי אבטלה ומצד שני מממנת אותם מטעם המשרדים.

נחום עידו: אנחנו צריכים לעשות את האיזון הזה בין הדברים הללו, ואנחנו נמשיך ונעשה את זה, אני מניח גם בהמשך.

ניצן הורוביץ: אולי כדי להבהיר את הנקודה הזאת, אולי נחזיר לרגע את עופר מאיגי, שיתייחס ספציפית למה שאמרת מבחינת ההוצאות שיש לארגונים גם בתקופה כזאת.

ניצן הורוביץ: עופר, תתייחס ספציפית למה שהוא אמר.

ניצן הורוביץ: בבקשה.

עופר נוימן: אני מאוד שמח לשמוע שהמשרד מוכן לשקול שוב את הקיצוצים שלו בחלק מהמקומות, ואנחנו נעשה מה שצריך כדי להסביר למשרד איפה הדברים עומדים מבחינתנו.

עופר נוימן: רק למען הדיוק, המשרד לא משלם על הבתים, אנחנו כעמותה משלמים על הבתים שבהם אנחנו פעילים בפעילות שהמשרד בצדק דורש לקיים.

עופר נוימן: זה לא ממש חלק מהמכרז.

עופר נוימן: כל עמותה במובן הזה מאוד שונה מרעותה.

עופר נוימן: מה שכן, העובדים הסוציאליים, אנשי הטיפול, הקווים החמים שצריך להחזיק כל היום, אנחנו לא יכולים להפסיק ולפטר.

עופר נוימן: ואני אגיד בכנות, אנחנו גם לא יכולים לעשות אתם 40%, כי 40% מהיום זה בדיוק השעה שבה הם חוטפים מכות, ו-40% מהיום זה בדיוק השעה שבה לא זורקים מהבית וצריך לעבור לשלטר שגם הוא מבודד עכשיו.

עופר נוימן: העובד הסוציאלי שלי צריך לעשות את החיבור בין הילד מכפר בצפון לבין המקלט הרלוונטי, שלא כרגע מבודד, ולא כרגע חסום לכניסה של עוד אנשים בתל אביב.

עופר נוימן: כמובן אנחנו עמותה אחת מיני כמה, אבל לכל עמותה יש את האירועים החירומיים, שהם לא קורים רק ב-40% מהפעילות, הם קורים איפה שהם קורים, ולכן אנחנו מאוד מאמינים שהמשרד צריך להמשיך את הפעולה.

עופר נוימן: הפעולה היא פעולה משותפת שלנו ושל המשרד.

עופר נוימן: אנחנו ספקי שירותים של המשרד.

עופר נוימן: נכון, המשרד יכול להחליט ברגע נתון שהשירות הזה פחות מעניין אותו, אבל אנחנו צריכים לדעת שזה המצב.

עופר נוימן: אם המשרד אומר לנו "60% קיצוץ", אז הוא אומר לנו 60% מהשירות הזה שאנחנו מעניקים היום למשרד מטעמו פחות קריטי לנו בעת הזאת.

ניצן הורוביץ: עופר, תודה.

ניצן הורוביץ: אני אומר לנחום עידו ממשרד הרווחה: תבואו בדברים עם הארגונים ותנסו לראות איזה פעילויות דווקא בקבוצה כזאת, וירטואליות דווקא, אולי אפילו אפשר לא רק לשמור באותו היקף, אלא אפילו להגביר.

ניצן הורוביץ: למשל קו חם, למשל מוקדי מצוקה טלפוניים – דברים כאלה זה בדיוק הזמן לעשות, לא רק בגלל שאי-אפשר לעשות דברים אחרים, אלא פשוט בגלל שהמצוקה עולה וארגונים ספציפיים כאלה, צריך להתחשב בהם מבחינת התקצוב של אפריל וגם כנראה מאי, כי כנראה נהיה בהשבתה גם בחודש הבא.

נחום עידו: אני בהחלט מסכים שאנחנו צריכים לעשות את זה, אנחנו עושים את זה לאורך כל הזמן.

נחום עידו: אינני מכיר את העמותה כי התפקיד שלי הוא אחראי על הנושא של ילדים עם מוגבלויות, ואני חייב לציין שבתחום הזה אנחנו עושים את העבודה הזאת ואנחנו משתדלים.

נחום עידו: אני מכיר היטב את הדברים, ואני מאוד שמח דרך אגב על תנועות הנוער שעוזרות מאוד לילדים עם מוגבלויות.

נחום עידו: בתחום הספציפי הזה של הקהילה הלהט"בית אני לא בדיוק מכיר, אבל אני בהחלט אעביר את זה לגופים אצלנו במשרד, שאחראים על הנושא הזה.

ניצן הורוביץ: בבקשה, חבר הכנסת אורי מקלב.

ניצן הורוביץ: אתה גם יכול להתייחס לנושאים אחרים, אם אתה רוצה, אבל בקיצור, כי אנחנו כבר לקראת סיכום.

אורי מקלב: אנחנו מאוד מתרשמים מהעבודה שעשיתם, כפי שגם ציינת, אבל בכל אופן יש נושאים שהתעלמתם מהם, כמו נוח"מ בקהילה, אם אתה מכיר את הפרויקט הזה, שהוא פרויקט מאוד מאוד ספציפי, דרך הרשויות המקומיות.

אורי מקלב: מדובר בבני נוער שנמצאים גם ברקע חרדי, גם לומדים במוסדות, לא הפורמליים, הרגילים, מה שאנחנו רגילים לקרוא לזה "מוסדות חרדים", אלא מוסדות שבאים בעיקרון למנוע נשירה ולעשות התאמות גדולות מאוד באופן כללי, ובתקופה הזאת להם יש חשיבות יתרה.

אורי מקלב: את הנוער הזה להכניס למסגרת זה לא פשוט, ולצאת – הוא יוצא מאוד מאוד מהר.

אורי מקלב: כל הפעילות הזאת של המוסדות האלה – הרשויות המקומיות נתנו את האפשרות ונתנו תוכנית איך אפשר להמשיך - - - ובכל אופן אני שומע מראשי רשויות מקומיות, כולל גם מראש מועצת בנימין שאומר לי: לשאר הדברים נתתם מענה, לזה אין שום תכנון, לא התייחסתם לזה והפסקתם את הפעילות בתקופה הזאת.

אורי מקלב: אני חושב שדווקא בפעילות הזאת שהיא מאוד רגישה, שהבנייה שלה מאוד קשה, לשמור על המסגרת קשה מאוד.

אורי מקלב: ההפסקה בפעילות בזמנים האלה היא הרבה יותר אקוטית, יש לנו משמעות הרבה יותר גדולה.

אורי מקלב: זה נראה חצר אחורית, שבסדר, עשינו.

אורי מקלב: זה לא אקסטרה, זה אולי בא אחרי מאמצים שהם לא נמצאים, אבל אי-אפשר להתייחס לזה כתוספות.

אורי מקלב: עד שהכנסנו את זה, זה צריך להיות חלק ממרכז הפעילות.

אורי מקלב: בסופו של דבר הופסקה הפעילות.

אורי מקלב: אני חושב שצריך להחזיר את זה לפעילות.

אורי מקלב: יש קשיים, אבל אתם יודעים להתגבר וצריך להתגבר על הקשיים של הימים האלה.

ניצן הורוביץ: תודה.

ניצן הורוביץ: חבר הכנסת מקלב.

ניצן הורוביץ: נחום, אתה רוצה להתייחס?

יזהר שי: יש הערה, בהקשר של משרד הרווחה.

ניצן הורוביץ: הערה קצרה.

יזהר שי: תודה, אדוני.

יזהר שי: ושוב, כבוד למשרד הרווחה על העבודה הטובה שאתם עושים.

יזהר שי: בימים האחרונים אני בקשר עם הפורום הציבורי של כפרי הנוער והפנימיות, חלקם תחת פיקוח משרד הרווחה.

יזהר שי: יש כ-10,000 ילדים ובני נוער בפנימיות שבפיקוח משרד הרווחה, רובם נשלחו הביתה.

יזהר שי: יש עוד כ-20,000 בפנימיות האחרות, גם שם רובם נשלחו הביתה.

יזהר שי: השאלה הספציפית שלי, האם מישהו דואג שהילדים האלה יקבלו מחשבים וגישה ללימודים המקוונים?

יזהר שי: התשובה דרך אגב היא לא, לכן אני שואל, האם יש איזה ניסיון במשרד הרווחה לשתף פעולה עם האוצר ועם משרד החינוך, כדי לטפל באלפי ילדים שנשלחו הביתה?

יזהר שי: אין להם גישה לחומר המקוון והם ממשיכים לייצר פערים או להגדיל את הפערים הבלתי נתפסים בינם לבין התלמידים האחרים, שבדרך כלל נמצאים איתם ביחד.

ניצן הורוביץ: תודה, יזהר.

ניצן הורוביץ: נחום, תתייחס לשאלות של שני חברי הכנסת.

ניצן הורוביץ: יש לנו עוד כמה דוברים בקיצור.

ניצן הורוביץ: בבקשה.

נחום עידו: כמו שאמרתי קודם, גם בנושא שהזכיר חבר הכנסת אורי מקלב, אנחנו מדברים על הרבה מאוד תוכניות וכל אנשי המקצוע שלנו כל הזמן בקשר עם הרשויות המקומיות כדי לבדוק את התוכניות ולראות מה אנחנו יכולים עוד לתת וכיצד אנחנו יכולים לשנות את ההחלטות האחרונות, ואני מניח שגם בנושא הזה נעשה חושבים, ואם יהיה צורך לתת יותר מ-40%, ניתן יותר מ-40%.

נחום עידו: בנוגע לנושא של המחשבים, התחלנו לעבוד על הנושא של המחשבים כדי לאפשר לאנשים מכל מיני גופים גם לקבל כסף ולתת מחשבים.

נחום עידו: אני לא מכיר את הנושא הספציפי של בני הנוער.

נחום עידו: אני יודע שבנושא של מוגבלויות עשינו עבודה עם הביטוח הלאומי, עם קרנות הביטוח הלאומי, וגם עם דברים אחרים, כדי לתת לאנשים מחשבים.

נחום עידו: אנחנו בהחלט חושבים על זה, ובחלק מהדברים גם חילקנו מחשבים, אני מניח שזה יהיה גם בעתיד.

נחום עידו: עד כמה שנוכל לאפשר לחלק מחשבים, נעשה את זה, אבל מדובר פה על איגום משאבים, גם של מתנדבים, גם של המשרד וגם של האוצר כדי לאפשר את הדברים הללו.

ניצן הורוביץ: תודה, נחום עידו, עוד נהיה בקשר.

ניצן הורוביץ: יש לנו דוברים אחרונים, ואז נשמע שוב את נציגי משרד החינוך והאוצר.

ניצן הורוביץ: רם שמואלי, קבינט החינוך.

ניצן הורוביץ: בבקשה, בקיצור אם אפשר.

ניצן הורוביץ: בבקשה.

רם שמואלי: בוקר טוב.

רם שמואלי: אנחנו כרגיל מקיימים בלילה לפני ישיבת הכנה עם כל השותפים שנמצאים פה: תנועות הנוער, ארגוני הנוער.

רם שמואלי: אני רוצה לסכם את הדברים: קרה פה פיגוע כלכלי גדול מאוד שפגע בכל הגורמים הבלתי פורמליים, ואני חושב שזה עלה פה מדוגמאות רבות מהשטח.

רם שמואלי: אני רק אתן דוגמה, אני אישית, אתמול ב-06:30 בבוקר, התנדבתי בארגון השומר החדש, שאני חלק ממנו.

רם שמואלי: מגיעים 40 חניכים בשלושה אוטובוסים.

רם שמואלי: למה?

רם שמואלי: כי אלה הדרישות.

רם שמואלי: מה שברור הוא שהפיגוע הכלכלי הוא גדול, אבל הוא בעיקר, כמו שאמרה חברת הכנסת פרומן, הוא בעיקר ביישובים החלשים, וזה גם נאמר על ידי חברת הכנסת מהחברה הערבית.

רם שמואלי: היישובים החלשים נאלצו להוציא את רוב עובדי הנוער שלהם לחל"ת או לפטר אותם, ולמעשה אין שם תשתית, גם מאותה תשתית שקיימת בימים כתיקונם.

רם שמואלי: ולכן אני ממליץ לך, ניצן, שהוועדה תקרא למשרד החינוך לאפשר לכל עובדי הנוער, בעיקר ביישובים במצב סוציו-אקונומי נמוך, לא להפסיק את עבודתם, כדי שהם יוכלו - - -

אימאן ח'טיב יאסין: יש עלייה של 660% בבעיות של אלימות בקרב בני נוער, וזה נתון שאומר דרשני.

רם שמואלי: אני רק מחזק.

רם שמואלי: זו נקודה ראשונה.

רם שמואלי: דבר שני, בתור איש צבא לשעבר, החינוך הבלתי פורמלי מתגלה בעת חירום, גם בסוגיה של חוסן וגם בסוגיה של התנדבות, ולכן יהיו משברים גדולים גם בעתיד, ואנחנו צריכים לחשוב על תוכנית אסטרטגית, כמו שאמר שלומי קסטרו מארגוני הנוער – תוכנית אסטרטגית איך אנחנו רואים את החינוך הפורמלי והבלתי פורמלי ביחד, בבסיס התקציב.

רם שמואלי: כי אתה נתקל פה, ניצן, בשאלה למה מקצצים ראשון בבלתי פורמלי?

רם שמואלי: אם אנחנו אומרים שהוא נותן הכי הרבה חוסן לאומי, אם אנחנו אומרים שהוא נותן הכי הרבה חוסן נפשי ויכולת של פעילות בחירום, הוא מקוצץ ראשון.

רם שמואלי: לכן אני ממליץ לך מאוד לקרוא לתוכנית אסטרטגית בנושא החינוך הבלתי פורמלי.

רם שמואלי: אנחנו, בקבינט הציבורי לחינוך, וזה משפט הסיום – בתוכנית האסטרטגית שנגיד לממשלה הבאה בעוד מספר שבועות, שלושת הנושאים האלה של תקצוב דיפרנציאלי של החינוך הבלתי פורמלי, לשים אותם בבסיס התקציב בשביל לחבר את הפורמלי והבלתי פורמלי בראייה אחת, זאת ההזדמנות של המשבר, ואת הדבר הזה נעלה בתוכנית אסטרטגית, תוכנית חומש לחינוך, שנציג לממשלה הבאה.

ניצן הורוביץ: תודה, רם שמואלי.

ניצן הורוביץ: דוברת אחרונה.

ניצן הורוביץ: אני אתן אחר כך הערות לחברי הכנסת, ואז משרד החינוך יסכם.

ניצן הורוביץ: הדר אליהו, מרכז השלטון המקומי.

הדר אליהו: שלום, שלום.

הדר אליהו: צוהריים טובים.

ניצן הורוביץ: בקיצור נמרץ, ורק דברים שלא נאמרו בבקשה.

הדר אליהו: רק בהתייחס לכמה דברים שנאמרו.

הדר אליהו: האחד, במדינת ישראל 256 רשויות, כמדומני 28 רשויות בלבד שלחו לצערנו את מנהלי מחלקות הנוער שלהם לחל"ת, כך שבאמת הרוב השאירו.

הדר אליהו: זה כתוצאה ממהלך משותף יחד עם משרד החינוך, עם מינהל חברה ונוער ועם משרד הפנים, להכניס כמובן את מנהלי מחלקות הנוער כעובדים חיוניים בתוך הרשימה.

הדר אליהו: נשאלת השאלה, מה באמת קורה עם כאמור כמעט 30 הרשויות האלה?

הדר אליהו: אנחנו מדברים על רשויות בעיקר פריפריאליות וערביות לצערנו הרב, שנמצאות במצוקה כלכלית גם כך בשוטף באופן כללי.

ניצן הורוביץ: האם תוכלי להעביר לנו את הרשימה של הרשויות?

הדר אליהו: הרשימה מצויה בידי מינהל חברה ונוער.

הדר אליהו: אין לי בעיה להעביר את זה.

הדר אליהו: אני חושבת שנכון שתקבלו את זה, בוודאי.

ניצן הורוביץ: תעבירי לוועדה.

הדר אליהו: עוד בעניין הזה.

הדר אליהו: דובר פה על רכזי נוער.

הדר אליהו: רכזי נוער לא מתוקצבים ממשרד החינוך.

הדר אליהו: יש רכזי התנדבות, שוב הם ממש בתקצוב דיפרנציאלי.

הדר אליהו: רוב רובם של רכזי הנוער לא מתוקצבים, הכול מתקציבי רשות, ואני מזכירה לכם שהרשויות, מעבר למעמסה הכלכלית שיש עליהן, נדרשו לצמצם לכדי 30% מבעלי התפקיד לכלל המשימות שלהן עבור האזרחים, ואנחנו באמת במצוקה.

הדר אליהו: דבר נוסף.

הדר אליהו: אנחנו מדברים על מגוון פעילויות בקיץ שנעשות ברשויות המקומיות, עם פעילויות לנוער, עם בתי הספר של החופש הגדול, צהרונים שנמשכים וכו'.

הדר אליהו: מה שחשוב לעשות זה לעדכן את התקנות, קודם כול בתוכן שאפשר לעשות, כי המציאות משתנה, אנחנו רואים את זה, וכפי הנראה לא יהיו שינויים מאוד מאוד גדולים עד אז, ונצטרך להשתמש באמצעים שונים ומגוון, והדבר החשוב ביותר הוא לשנות את היחס בין כוח-אדם למספר המשתתפים, שזה בוודאי עתיד להשתנות, גם אם יאפשרו לקיים פעילות כלשהי.

הדר אליהו: אם זה היה מדריך ל-30 חניכים, אני בטוחה שחייבים להוריד את היחס הזה, ואז בהתאם גם לתקצב, אחרת לא נוכל לעמוד במשימה הזאת.

ניצן הורוביץ: תודה רבה לך.

הדר אליהו: אמירה אחרונה.

הדר אליהו: אחרונה אחרונה חביבה.

ניצן הורוביץ: אני מבקש לסיים.

ניצן הורוביץ: רק אם זה משהו חדש, משהו שלא נאמר.

הדר אליהו: מנהלי מחלקות הנוער מתוקצבים, שוב דיפרנציאלית, לפי אשכולות סוציו-אקונומיים במידה זו או אחרת, מתוקף חוק.

הדר אליהו: נכון לעכשיו הרשויות המקומיות קיבלו רק שליש מהתקציב, ושני שלישים נותרים, שהיו אמורים להיות מועברים בסביבות מארס, אולי גם תחילת אפריל, פשוט נעצרו, ואנחנו מדברים על תפקיד מתוקף חוק, שכאמור ברוב המוחלט של הרשויות עדיין מאויש מהסיבות הברורות מאליהן, כי הם מובילים את החינוך הבלתי פורמלי ברשויות המקומיות, כמובן יחד עם בעלי תפקידים נוספים.

הדר אליהו: עד כאן.

ניצן הורוביץ: תודה.

ניצן הורוביץ: תודה.

ניצן הורוביץ: הערות קצרות ביותר של חברי הכנסת.

ניצן הורוביץ: קצרות ביותר, בבקשה.

עומר ינקלביץ': אני מבקשת לשאול את נציג משרד החינוך בנוגע לצהרונים.

עומר ינקלביץ': אני מבינה שכספים מושבים להורים.

עומר ינקלביץ': ראיתי החרגה בסעיף 6 בחוזר שיוצא לגבי המוכר שאינו רשמי.

עומר ינקלביץ': שם יש החרגה ושם לא משיבים את התשלומים להורים, דווקא המוכר שאינו רשמי.

עומר ינקלביץ': מדובר על חברות שבדרך כלל הנושא הכלכלי שם הוא – דווקא חברה במצב סוציו אקונומי שיותר קשה לה להתמודד עם המצב כרגע.

עומר ינקלביץ': אני מבקשת לקבל מענה מדוע הם הוחרגו, המוכר שאינו רשמי, בנוגע לצהרונים?

ניצן הורוביץ: תודה.

ניצן הורוביץ: עוד הערה, שאלה, לחברי הכנסת?

אורלי פרומן: רק להוסיף לבקשה שלי לנתונים, אלו תוכניות בתקופה זאת לא עובדים לא במקוון ולא בשום דרך אחרת, כמו תוכנית רעים למשל, שהיא קיימת במרכזים קהילתיים לילדים על הרצף האוטיסטי וכדומה?

אורלי פרומן: אני רוצה לדעת איזה תוכניות לא עובדות כרגע בשום דרך שהיא.

ניצן הורוביץ: הערה אחרונה, בבקשה.

יזהר שי: תודה, אדוני היושב-ראש, כיוון שאתה לקראת סיכום, אני מבקש להציע שבאחת הישיבות הקרובות יגיע בדחיפות נציג רלוונטי או נציגות רלוונטית של האוצר, כדי לתקף את כל הרצון הטוב שהובע פה על ידי אנשי משרד החינוך, הגורמים השונים, הארגונים וכן הלאה.

יזהר שי: כולם בעלי רצון טוב, כולם עושים.

יזהר שי: עד שלא תבוא החותמת מהאוצר, הכול דיבורים באוויר.

יזהר שי: הם חייבים להתחייב לאפשר העברת כספים שלא דרך התקנה הקיימת, אלא בהגמשתה.

יזהר שי: הם חייבים להתחייב לתקציב ללמידה מרחוק לילדי הפנימיות, הם חייבים להיות כאן, והוועדה חייבת לדרוש מהם התחייבות מפורשת.

יזהר שי: תודה.

ניצן הורוביץ: יש לנו את הנציגה, תיכף נשמע ממנה דברים, אבל אני מצטרף לדבריך.

ניצן הורוביץ: חברת הכנסת ח'טיב, הערה קצרה.

אימאן ח'טיב יאסין: בקשר לתמיכה של החינוך הבלתי פורמלי, דיבר חברי, חגי ממינהל חברה ונוער, לגבי התוכנית חוג לכל ילד.

אימאן ח'טיב יאסין: כשאני דיברתי על פריפריה חברתית, לא התכוונתי לפריפריה גיאוגרפית.

אימאן ח'טיב יאסין: נכון שרוב הסיכויים שגם שם תהיה פריפריה חברתית, אבל כולנו יודעים שיש עוד הרבה יישובים שהם לא בפריפריה הגיאוגרפית ולא מקבלים את התוכנית, אפילו בשגרה, של חוג לכל ילד.

אימאן ח'טיב יאסין: לכן אני רוצה להציע כאן שהתוכנית הזאת תהיה על בסיס צדק חלוקתי, שתהיה חלוקה דיפרנציאלית לדברים לגבי יישובים שיש בהם מדרג סוציו-אקונומי נמוך.

אימאן ח'טיב יאסין: תודה.

ניצן הורוביץ: תודה.

ניצן הורוביץ: זאת הייתה הערה אחרונה.

ניצן הורוביץ: נחזור לחגי, סיכום שלך בשני משפטים, נציגת האוצר ואני אקרא את סיכום הדיון.

ניצן הורוביץ: בבקשה, חגי.

חגי גרוס: הקשבתי בקשב רב.

חגי גרוס: שוב, אני רוצה לציין את שיתוף הפעולה המלא שיש לנו עם כלל גופי החברה האזרחית, תנועות הנוער, ארגוני הנוער והמתנ"סים.

חגי גרוס: אנחנו עובדים ביחד.

חגי גרוס: המטרה המשותפת שלנו היא לנסות ולמנוע ככל האפשר את הפגיעה התקציבית, ולצורך כך אנחנו מגמישים את הפרשנות לתקנה ואני מאמין שברוב המוחלט של המקרים נצליח.

חגי גרוס: ברור לנו שהחינוך הבלתי פורמלי נותן מענה חשוב מאוד, הוא עושה את זה בצורה מקוונת, הוא עושה את זה בצורה של התנדבות, וזה האינטרס של המדינה כולה, וכמובן גם של משרד החינוך.

חגי גרוס: אנחנו הולכים להנחות את כלל הגופים להגיש לנו תוכנית עבודה ליציאה מהמשבר, שכל גוף יכמת לנו את מידת הפגיעה ואת הצרכים שלו להמשך, ואנחנו נגבש אותם בתוכנית כללית כלכלית אחת ונגיש אותה למשרד האוצר, בתקווה שנקבל מענה.

חגי גרוס: אני מזכיר לכולם שאנחנו נמצאים בתקציב המשך ולא בתקציב מדינה רגיל, אבל יחד ננסה לעשות את המקסימום כדי שהפגיעה תהיה מינימלית.

ניצן הורוביץ: תודה.

עומר ינקלביץ': הוא לא השיב לי.

ניצן הורוביץ: תודה, חגי.

ניצן הורוביץ: אחרונה חביבה, נציגת האוצר אורלי ליימן עיני.

ניצן הורוביץ: בסוף הכדור מגיע אליכם.

ניצן הורוביץ: אני חייב פה הערה שאני מקבל, לגבי המסעות לפולין, סוגיה כאובה.

ניצן הורוביץ: הכסף הועבר לחברת נסיעות שמארגנת את המסע, התנועות עכשיו לא יכולות להחזיר את הכסף וצריך לתת פה פתרון, אבל זו דוגמה ספציפית, אומנם כאובה, לבעיה יותר רחבה.

ניצן הורוביץ: אורלי, התייחסות שלך לנקודות שעלו, ונצטרך לקיים על זה גם דיון מעקב בהקדם.

ניצן הורוביץ: בבקשה.

אורלי ליימן עיני: באופן כללי, גם אנחנו המשרדים, וגם העמותות השונות, פועלים תחת צו בריאות העם ותחת תקנות שעת חירום - -

ניצן הורוביץ: זה ברור.

אורלי ליימן עיני: - - זה מה שאפשר לעשות במסגרת הקיים.

אורלי ליימן עיני: אני כן מציעה שכל הצרכים יתוכללו במשרד החינוך, כדי שלכשיהיה שינוי, אם יהיה שינוי, אם יוארכו התקנות או משהו כזה, הצרכים האלה יוכלו להיות מתוכללים ולקבל מענה ככל שניתן.

ניצן הורוביץ: זה ברור, אפילו מהדיון הזה, שיש שינוי.

ניצן הורוביץ: כבר אנחנו בשינוי גדול, וכנראה השינוי עוד ילווה אותנו לאורך חודשים, כך שפה נצטרך לעשות תפנית בכל המדיניות, לפחות לחצי השנה הקרובה.

ניצן הורוביץ: אני לא רואה אפשרות אחרת.

ניצן הורוביץ: אני חושב שחייבים להיערך לזה ולהבין את זה, כי, די, עסקים כרגיל, אולי בשנת הלימודים הבאה נחזור איכשהו לזה, אבל בחצי השנה הקרובה לא נראה לי שתהיה חזרה לשגרה, ונצטרך לתת פה מענים לכל המגזר העצום הזה, שדווקא בזמן הזה הוא מגזר קריטי, הבלתי פורמלי.

ניצן הורוביץ: קריטי.

אורלי ליימן עיני: בסדר גמור.

אורלי ליימן עיני: באופן כללי אנחנו נמצאים בקשר רציף עם משרד החינוך למיפוי כל המענים הדחופים, הזכירו פה את הלמידה מרחוק ועוד פעילויות דחופות שהמשרד עושה, גם בתחום הבלתי פורמלי.

אורלי ליימן עיני: אנחנו נותנים מענה איפה שאפשר, וזה עבודה מקצועית בין המשרדים באופן יחסי.

ניצן הורוביץ: תודה, אורלי.

ניצן הורוביץ: אנחנו נקיים על זה כאמור דיון נוסף מייד אחרי החג.

ניצן הורוביץ: אני רוצה לומר פה כמה מילות סיכום.

ניצן הורוביץ: קודם כול, תודה לחברי הכנסת מכל הסיעות שהגיעו לוועדה.

ניצן הורוביץ: הוועדה מברכת את תנועות הנוער וארגוני הנוער על כל הפעילות המבורכת שלהם בימים האלה, פעילות חיונית לפי כל קנה מידה.

ניצן הורוביץ: הוועדה פונה למשרד החינוך ולמשרד האוצר להבטיח את תקציב תנועות הנוער והארגונים לשנות התקציב 2021-2020, כולל ש"שינים.

ניצן הורוביץ: צריך לוודא שלהורים יוחזר מלוא הכסף עבור פעילות שלא התקיימה, כמו מסעות לפולין או טיולים.

ניצן הורוביץ: צריך למצוא דרך לפצות את תנועות הנוער על הנזק שנגרם להן בגין ביטול הפעילויות.

ניצן הורוביץ: אם לא יפצו אותן, התנועות יקרסו.

ניצן הורוביץ: חייבים להבין את זה.

ניצן הורוביץ: צריך להבטיח את יכולת תנועות הנוער וארגוני הנוער למצות את תקנות התמיכה, ולשם כך צריך לשנות את התקנות בצורה שתגדיר גם פעולות וירטואליות כפעולות המזכות קבלת תמיכה, אחרת, שוב, הן יתמוטטו כספית.

ניצן הורוביץ: אני מבין שיש הבנה כזאת, צריך ליישם את זה.

ניצן הורוביץ: משרד החינוך ירחיב את הפרשנות של תקנות התמיכה, כדי לאפשר לתנועות הנוער לקבל כסף.

ניצן הורוביץ: אני מדגיש שאומנם יש קושי לתת תקציב עבור פעולות וירטואליות, אבל זה נחוץ ונדרש.

ניצן הורוביץ: הרוב הגדול של הפעילות של החברה למתנ"סים הוא פריפריה, שם גם יש אתגר טכנולוגי.

ניצן הורוביץ: יהיה בור תקציבי גדול.

ניצן הורוביץ: צריך לתת להם תעדוף בהלוואות שיקבל המשק.

ניצן הורוביץ: נעביר לכולם את הסיכום, ותוכלו לראות בצורה מפורטת.

ניצן הורוביץ: צריך לתת מענה לילדים עם צרכים מיוחדים.

ניצן הורוביץ: הם מגיעים לפעילויות הפוגה במתנ"סים, וצריך לשלם משכורת לאנשים שעובדים שם.

ניצן הורוביץ: החינוך הבלתי פורמלי צריך להיות בסל הכלים ההכרחי של התלמידים, קודם כול כדי לשמור על השפיות בימים אלה.

ניצן הורוביץ: תקציבים שנשארו מפעילות שלא התקיימה יועברו לעיבוי פעילויות בקיץ, כולל במגזר הערבי.

ניצן הורוביץ: רשמנו לפנינו שמשרד החינוך נערך לתגבר את מסעות פולין בסתיו, ככל האפשר.

ניצן הורוביץ: בעניין התנועות שמקיימות – שמענו את השומר הצעיר – קייטנות, פעילויות לילדי צוותים רפואיים, עבודה ברוכה, צריך להרחיב אותה.

ניצן הורוביץ: צריך לספק לצוותים שפועלים בכל זאת, לא וירטואלית, אמצעים למילוי המשימה.

ניצן הורוביץ: שמענו חוסר בציוד מיגון, שיפוי על הסעות, אוכל.

ניצן הורוביץ: אין אוטובוסים, אפילו מדריכים ש"שינים צריכים לנסוע באופן מיוחד.

ניצן הורוביץ: אנחנו פונים למשרד החינוך להכין תוכנית עבור תנועות הנוער, שעם התוכנית הזאת אפשר יהיה לבוא למשרד האוצר ולדאוג לתקציב לתנועות הנוער.

ניצן הורוביץ: כאמור, פיצוי לתנועות הנוער, שיפוי ההורים – את זה אמרנו.

ניצן הורוביץ: לגבי עובדים בחינוך הבלתי פורמלי שיצאו לחל"ת, ויש הרבה מאוד כאלה, צפוי שיהיה פער זמנים בין תקופת קבלת דמי האבטלה ובין תחילת העבודה.

ניצן הורוביץ: ולכן צריך למצוא פתרון לעובדים האלה לתקופת הפער, כדי שהם יוכלו להבטיח את החזרה שלהם לעבודה הקודמת.

ניצן הורוביץ: אגב, זו נקודה לגבי כל המשק.

ניצן הורוביץ: זה ברוך גדול.

ניצן הורוביץ: כאמור הוועדה מאפשרת לבטל חוגים וקבלת החזר כספי מלא להורים עבור פעולות שלא התקיימו, שמענו את זה מהנהגת ההורים, החזר כספי יחסי לדמי חבר בתנועות הנוער, החזר כספי על צהרונים וכו'.

ניצן הורוביץ: שמענו כאן התייחסות מיוחדת לאיגי.

ניצן הורוביץ: תקציב איגי קטן מאוד.

ניצן הורוביץ: דווקא בימים המיוחדים האלה נוער איגי זקוק להתייחסות מיוחדת, והוועדה פונה למשרד הרווחה לא לקצץ בתקציב איגי בחודש אפריל, כפי שלא קיצץ לבסוף בחודש מארס.

ניצן הורוביץ: הייתה כאן המלצה חשובה ונכונה, נדמה לי של חברת הכנסת אורלי פרומן, שמנהל מחלקת הנוער ועובדיו חייבים להיות מוגדרים עובדים חיוניים, כדי שימשיכו בפעילות, והוועדה קוראת לפעילות מלאה של החינוך הבלתי פורמלי בחודשי הקיץ ולתוכנית ברורה מה הולך להיות בקיץ.

ניצן הורוביץ: אגב, גם בפורמלי וגם בבלתי פורמלי.

ניצן הורוביץ: עוד מילה לגבי משרד הרווחה.

ניצן הורוביץ: שמענו כאן שהמשרד מעביר רק עד 40% תקציב על הפעילויות עכשיו, משום שהטענה היא שפעילויות וירטואליות זולות יותר.

ניצן הורוביץ: אבל שמענו שהמשרד יבדוק אפשרות לשינוי בעניין הזה עבור פעילות תנועות הנוער וגם ייבדק מתן תקציב לכפרי נוער, פנימיות וכו'.

ניצן הורוביץ: שמענו פה מיזהר שי על אלפי ילדים שנשלחו הביתה, אין להם מחשבים, הם צריכים קשר, ופה צריכה להיות פעולה.

ניצן הורוביץ: ביקשנו ממרכז שלטון מקומי להעביר לוועדה את רשימת הרשויות שהוציאו לחל"ת את העובדים המטפלים בנוער, כדי שאנחנו נפעל להחזרתם לעבודה, כי זה מאוד חשוב.

אימאן ח'טיב יאסין: רק משפט אחד בקשר להמלצות.

אימאן ח'טיב יאסין: בקשר להקלות של ההלוואות למתנ"סים, לא רק הקלות, צריך שתהיה תמיכה תקציבית, כי למתנ"סים אין מאיפה להחזיר אחר כך את ההלוואות.

ניצן הורוביץ: תודה.

אימאן ח'טיב יאסין: הם לא בעסקים רווחיים שיש להם אפשרות להחזיר את הכסף, הם בקושי מתנהלים במשק סגור.

ניצן הורוביץ: תודה.

ניצן הורוביץ: זה היה בעיניי דיון חשוב ביותר.

ניצן הורוביץ: נוטים קצת להעלים עין לפעמים מהחינוך הבלתי פורמלי, והדגש כאמור, כמעט תמיד, הוא על החינוך הפורמלי, על המערכות של בתי הספר וכו', אבל החינוך הבלתי פורמלי, דווקא בימים האלה, הוא חשוב במיוחד.

ניצן הורוביץ: יש פעילות אדירה שנעשית בארץ, אדירה, ואוי ואבוי אם כתוצאה מהמשבר הזה והפסקת תקציבים עכשיו, ששמענו עליה, חלק מהגופים האלה יתמוטטו.

ניצן הורוביץ: כולם צריכים לתת כתף ולתת יד כדי שפעילות החינוך הבלתי פורמלי תימשך, הכסף יועבר, וכדי שנצא מהמשבר מחוזקים והארגונים האלה ימשיכו לפעול, כולם, בין אם תנועות ובין אם ארגונים.

ניצן הורוביץ: זה חשוב במידה בלתי רגילה.

ניצן הורוביץ: תודה רבה לחברי הכנסת.

ניצן הורוביץ: יש לנו ישיבה נוספת בעוד חצי שעה, ישיבת מעקב בנושאים השונים שאמרנו: השכלה גבוהה, חינוך מיוחד ומגזר ערבי.

ניצן הורוביץ: נתראה כאן בעוד חצי שעה.

ניצן הורוביץ: תודה רבה לכולם.